nabar aan dawobeyn | Arimaha Bulshada\nnabar aan dawobeyn\nMay 24, 2007 at 7:16 pm | Posted in Sheeko | Leave a comment\nCabdulqaadir M. Wacays\nHabeenkaas aad bay ugu daahday golaha Internetka. Waa goor dambe!!. Magaaladu waa Gaalkacyo, ma aha Garoowe, mana aha Boosaaso. Waa magaalo yar oo ay wada deggan yihiin beelo Soomaaliyeed oo aan colna ahayn, nabadna ahayn, balse si dadban isugu waafaqsan in aan magaalada mar kale lagu kala guurin xitaa haddii ay isaga dhimato boqollaad wiil. Welwel iyo cabsi ayaa ku beermay. Waxay ka welwelsaneyd hooyadeed oo ay hubtey in ay habeenkaas ku xanaaqi doonto. Goor hore ayaa la kala xerooday, dad tiro yar ayaana waddooyinka socdey. Hooyo qayladeeda waxba iga dhibi maysee, mar uun yaa gurigii nabad igu geeya, intey hoosta iska tiri bay cagta saartay waddadii ay u mari jirtey gurigooda. Belaayo buulkaagaa laga galaa…\nLaakiin, xaaladdu mar dhexe bay si kedis ah isu beddeshey. Idman waxaa saamayn weyn ku yeeshay sheekadii MSN-ka, waraaqihii, iyo sawirradii ka dambeeyey ee ay isdhaafsadeen iyada iyo Shirwac. Waxaa laabteeda ku dhacday dhibic jacayl. Waxaa ku dhacay is-beddel baaxad weyn oo saameeyey nolosheeda. Waxay jacayl ugub ah u qaadday wiil aysan weli fool-ka-fool isu arag, oo aysan xitaa codkiisa maqal. Waase adduun iyo xaalkiis. Cimrigaagoo dheeraaday, geel dhalaayana waa ku tusaa…\nIdman iyadoo socodka boobaysa bay dhinac martay barxadda weyn ee kasoo horjeedda guriga madaxtooyada oo loo yiqiin ‘Quraca’. Habeenkaas wuxuu u ahaa habeenkii ugu horreeyey oo ay tagto golaha Internetka. Maalin kasta laba jeer bay tegi jirtey. Weligeed habeen ma aysan tegin. Markey barxaddii dhaaftay bay dhinaca midig u leexatay. Tolow dukaankii habaryar masii martaa bay is-weydiisey, waxayse islamarkiiba is xusuusisey in ay tahay xilli dambe oo goor hore dukaanka la xiray. Markey socotay in cabbaar ah oo ay usoo dhowaatay gurigoodii bay maqashay dhawaaqa rasaas la is-weydaarsanayo. Dhegeheedu kuma cusbayn maqalka guuxa rasaasta. Hebeen iyo maalin bay maqli jirtey. Dhegba jalaq uma aysan siinine socodkeedii bay iska sii wadatay illaa ay ka gashay albaabka gurigooda oo uu ku sugayey wiil yaroo walaalkeed ah.\n“Naa heedhe, miyaadan bani’aadam ahayn. Waa maxay goorta aad socoto?” bay ka horkeentay hooyadeed oo neef weyni kasoo booddey markey aragtay gabadheedii oo nabad-qab kusoo hoyatey. “Naa miyaadan maqleyn waxa rasaas dhacaya?” bay u raacisay iyadoo weli usii dhegataageysey rasaasta xooggan ee la is-weydaarsanayey.\n“Hooyo, internetka ayaan kusoo daahay. Sahro iyo muxibbadii aan ilmo-adeerka ahayn ee Mareykanka joogay baan wada sheekeysaneyney,” Bay cudurdaar ka dhigatay.\n“Internet…aa…Alla internet iyo adigaanba isku kiin nacay. Internet uun bay sheegtaa. Maalintii baa la isku ogaaye, haddana ma habeen baad ku darsatay. Wallee waxaad soo waddo iyo webiga yaa weyn dheh?…Internet…Internet…Naa naag weyn baad tahaye wax iskula har,” bay hooyadeed ku canaanatay.\n“Ee hooyo waa maxay waxaas oo rasaas ah. Yaa caawa is galay?” bay hooyadeed ka horgeysey. Idman sheekadaas ma aysan ahayn mid ku cusub ee waxay rabtay uun in ay beddesho mawduuca sheekada si ay isaga weeciso canaanta kulul ee hooyadeed kaga imanaysey. Idman aroor kasta markuu waagu beryo waxa ugu horreeya oo ay dhegaheedu maqlaan waxay ahaayeen: ‘Dhowr qof ayaa xalay la dilay, kuwo kalena waa dhaawac. Hebel xalay ayaa aano-qabiil loo dilay. Tuugo hubeysan ayaa xalay u dhacay guryo badan, kuwo kalena waxay baarteen dad magaalada ku daahay. Laba nin oo xalay intey dayoobeen u gudbay xaafadda Baraxleey ayaa saakayto meydadkoodii qashin-qubka lasoo dhigay!!’\n“Garan mayo, waase iska-hor-imaad xoogan. Berrito ayaan kala ogaan doonnaa, haddii Eebbe idmo,” intey Nuuro ugu jawaabtey gabadheedii bay gashay qolkeedii jiifka.\nIdman waa sidii ay rabtaye intey cashadii loo dhigay si tartiib ah daaradda guriga ugu cuntay bay iyadana qolkeedii abbaartay. Maba aysan nasanine, waxay durba billowday diyaargarow xooggan. Intey mayratay bay dhar cusub xiratay sidii tiiyoo ay u socoto xaflad aroos ama sidii gabar aroosad ah oo weli ku jirta bishii malabka oo isu diyaarinaysa mataankeedii oo aan xaafadda ka fogeyn. Boorso yar oo ay ugu jireen uunsi iyo barafuunno kala duwan bay soo dhoweysatey. Idman ma aysan ahayn aroosad, umana aysan socon xaflad aroos ee waxay isu diyaarineysey la-sheekeysiga gacaliyaheed Shirwac oo ay habeenkaas ku ballansanaayeen in markii ugu horreysey ay taleefanka ku wada hadlaan. Waxay isu diyaarisay sidii tiiyoo uu taleefanka ka dhex arkayo quruxdeeda ama ka dhex urinayo udgoonkeeda. Waxay illowdey in codkiisa wax dhaafsiisan aysan maqli doonin, aragtina warkeedba daa. Si kasta arrintu ha ahaatee, waxay iyada u ahayd habeen xusid iyo xusuusba mudan.\nGoor ay tahay saqdii dhexe bay maqashay dhawaaqa taleefanka. Intey kursigii ay ku fadhidey kasoo booddey bay daaradda guriga abbaartay. Nasiibdarro, taleefanka qolka lama aysan soo geli karin. Wuxuu ku rakibnaa daaradda guriga iyadoo sidaas loo yeelay in isticmaalkiisa loo sinnaado oo aan qof qurihi qolkiisa ku xiran.\n“Hallow….waa qofma?” bay weydiisey iyadoo uu codkeedu gariirayo, baqdinina ay ka muuqato. Waa ay hubtey in dhawaaqa taleefanku ahaa mid dibadeed. Magaalada Gaalkacyo dhawaaqa taleefannada dibedda laga soo diro iyo kuwa gudaha waa ay kala duwan yihiin, waxayse iyadu rabtey uun in ay ogaato qofka la hadlaya qofka uu yahay.\n“Xabiibi, waa Shirwac. Iska warran? Sow Idman maaha?” ayuu Shirwac si dhiirranaan leh ugu jawaabey.\n“Nabad…Nabad…Xabiibi…Waa Idman,” intey tiri bay dhinacyadeeda eegtay sidii tiiyoo ay dad kale dhageysanayaan. Illeyn farxadi waa naxdin. Mar kale bay misana geesaheeda eegtay. Waxba ma aysan arkin. Daaradda gurigu waaba mugdi. Keligeed uun baa dhex yuururtey. Saacado kahor ayey korontadii magaaladu tagtay. Ciil-qab xagga korantada ah ayey magaaladu la ooyeysey.\n“Idman, xabiibi, waan ku faraxsanahay in caawa markii iigu horreysey aan codkaaga maqlo…,” buu Shirwac sheekadii ku furay isagoo taas dhiirrigalin uga dhigaya Idman oo uu codkeeda ka dareemay xishood iyo firkanax.\n“Aniguna sidoo kale…,” bay ku jawaabtey iyadoo ay weli naxdini ka muuqato, codkeeduna uu weli gariirayo sidii qof ay koronto qabsatay. Idman waxay ahayd gabdhaha aadka ugu dhiirran ku-sheekeysiga taleefannada. Waxay awoodi jirtey in waxay doonto ay ku sheegto taleefanka. Waxay ahayd gabdhaha ka baqa shukaansiga fool-ka-foolka ah, balse ku dhiirran kan taleefanka. Laakiin, waxay wiilal dhaaxaa taleefanka been ugu sheegto, kuwo kalena caloosha kasoo riddaba, caawa iyada ayey haysataa, oo waatan dhuunteedu uu hadalka kasoo bixi la’yahay.\n“Idman, xabiibi, maqalka codkaagu wuxuu igu sii kordhiyey jacaylkii aan kuu qabey, waxaan Eebe ka baryayaa inuu noo suurtageliyo in aan is aragno…,” buu mar kale ku yiri.\n“Xabiibi, shirwac, aniguna sidoo kale, waanse is arki doonnaa haddii Eebbe isu keen qoray,” bay si dhiirran ku tiri iyadoo aad mooddo in markan uu xishoodku kasii ba’ayo.\n“I love you…Waan ku jeclahay, Idman,” buu ku yiri intuu codkiisii hoos u dhigay sidii qof ilmaynaya.\n“I love you too…Aniguna waan ku jeclahay, Shirwac,” bay ku tiri. Idman intey is celin kari weydey bay is-aragtay iyadoo ilmaynaysa. Waxay qaadi kari weydey oo jirkeeda gilgiley culeyska erayga ugu xoogga badan erayada oo dhan ee ah ‘Waan ku jeclahay’. Inkastoo aysan ahayn markii ugu horreysey ee lagu yiraahdo ‘Waan ku jeclahay’, misana waxay ahayd markii ugu horreysey nolosheeda ee ay si dhab ah u rumeysatay in la jecel yahay!!!.\nIdman iyo Shirwac habeenkaas waxay taleefanka ku wada hadlayeen muddo afar saac ah. Idman Waxay keligeed yuururtey daaradda guriga oo mugdi ahayd. Gurigoodu wuxuu ku yiil xaafadda Garsoor oo caan ku ahayd kaneecada. Dad badan ayaa xaafaddaas uga guurey kaneeco darteed. Idman habeenkaas waxay wehel u noqotay kaneecadii xaafadda Garsoor ee albaabada iyo daaqadaha laga soo xirtay. Kaneeco tira badan oo sidii Ayaxii raxan-raxan u socota ayaa cuneysey meel kastoo jirkeeda ka mid ah. Laakiin iyadu ma aysan dareemeyn xanuunka kaneecadaas jiigga ka jaqaysey, waayo waxaa ruxayey oo illowsiinayey dareen kaloo ka xoog weyn.\nHooyadeed oo aadaankii koowaad ee salaadda subax ku toostay, intey albaabkii qolkeeda iska furtay bay dibedda usoo baxday. Waxay daaradda guriga ku aragtay gabadheedii oo keligeed dhex yuururta, taleefankana dhegta ku haysa. Idman wax shanqar ah ma aysan dareemin. Xitaa furitaanka albaabka iyo dhaqdhaaqa hooyadeed ma aysan maqal. Waxay ahayd maqane-jooge. Qolfoofteeda uun baa daaradda dhex fadhidey mooyee niyaddeedu meel kale bay ka heeseysay. Waxay dhex dabbaalanaysey hirar ay rogayeen mawjado xoog badan. Dareenkeedu wuxuu Miniyaabolis kula caweynayey gacaliyaheed.\nNuuro intey gabadheedii usoo dhowaatey iyadoo yaabban oo cabbaar dhageysatey erayadii afkeeda kasoo baxayey bay kaga nixisay: “Hooyo, sidaan waa doqonnimo, orod oo seexo, maxay tahay ‘Adigaan ifka kuugu jeclahay’, naa wax iskula har, waxaanse ka baqayaa in mar kale jacayl aan jirin laguugu luggooyo oo aad dabin kale lugaha la gasho. Wacad Alla, qof waalan baad u egtahay…Naa orod oo seexo…”\nIdman intey sheekadii taleefanka si deggan usoo gabagabeysey bay qolkeedii gashay iyadoo aan hooyadeed u jawaabin. Habeenkaas waxay u ahayd habeen farxadeed. Ma aysan seexan. Sariirta uun bay ku galgalaneysey. Qaybta xusuus-dhowrka maskaxdeeda ayaa kolba ugu soo celcelineysey sheekadii dheereyd ee dhex martay iyada iyo Shirwac, waxaana daqiiqadba daqiiqadda ka dambeysa kusii kordhayey jacaylkii ay u qabtay. Erayadii jacaylku ka da’ayey oo ay is dhaafsanayeen ayaa ku reebay xusuus aan marna guuri doonin. Idman iyo Shirwac waxay habeenkaas ku heshiiyeen in habeen kasta ay taleefanka ku wada hadlaan.\nAroortii waagu markuu beryey bay indhaha is gelisey. Hase yeeshee, wax yar kaddib waxay indhaha ku kala qaadday goor barqo ah hooyadeed oo dul taagan iyadoo leh: “Naa, hurdada ka kacoo quraaco, anigu ma garanayo danta aad leedahay, dan baadse leedahay, runtaase laysugu tegayaa, habeen kasta taleefan baa lagu dhafrayaa. Allow sahal amuuraha.”. Idman iyo hooyadeed aad bay isu jeclaayeen, mararka qaarkoodna waxayba u sheekeysan jireen sidii laba gabdhood oo saaxiibbo ah. Sidaas darteed, Idman inta badan waxba kama soo qaadi jirin erayada ay hooyadeed kula kaftanto, waxayna qabtay kalsooni buuxda oo ah in rabitaankeeda aysan marna caqabad ku noqon doonin.\n“Haye hooyo, haye hooyo macaan,” bay ku jawaabtay intey jiifka ka kacday oo sariirta ku fariisatay iyadoo weli hurdeysan. Waxay eegtay saacaddii u xirnayd. Waa 10:00kii barqanimo. Intey maryaheedii haabhaabatay bay suuliga gashay. Wax yar kaddib bay usoo baxday daaradda guriga oo ay fadhiyeen hooyadeed iyo gabar walaasheed ah.\n“Hooyo, rasaastii tirada badnayd ee xalay la is-weydaarsanayey maxay noqotay,” bay hooyadeed weydiisay intey isasoo hordhigtay quraacdii loo dhigay.\n“Hooyo, waxaa la yiri, labadii reerood ee maalmahanba isku dilayey koofurta Gaalkacyo ayaa xalay mar kale is miray. Waxaa la leeyahay, afar qof ayaa labada dhinac isaga dhintay.”\nIdman iyo hooyadeed in cabbaar ah bay sheekeysanayeen. Waxay sheekada ku maaweelineysey hooyadeed. Waxay ka warwareegeysey in xaaladdeeda cusub ee beryahan wax laga weydiiyo. Markey quraacdii dhammaysatay intey istaagtey bay qolkeedii gashay.\n“Naa heedhe, sheekadaas waa la innooga daran yahaye, maxaa cusub, adiga iyo Shirwac xaggee wax idiin marayaan?” bay Hodon lasoo boodday markey iyada iyo saaxiibteed Idman cabbaar ku fogaadeen sheekooyin kale oo ku saabsanaa gabdho iyo wiilal ay asaxaab ahaayeen. Hodon iyo Idman waxay ahaayeen saaxiibbo isku dhaarta. Waxay ahaayeen sheeko-wadaag hoose oo xanta isku qarsada, taladuna ka dhaxayso.\n“Xalay, Shirwac baan taleefanka ku wada hadalnay,” bay Idman ugu bishaareysay saaxiibteed iyadoo wejigeedu farxad la iftiimayo.\n“Warka isiihee…Si fiican ma u sheekeysateen?” Bay weydiisey.\n“Haaheey. Afar saac baan wada hadleynay. Waaba la igu dul addimay. Runtii aad baan codkiisa iyo sheekadiisaba uga helay. Waa sidaan ku qiyaasayey. Waa nin caqli badan, cod macaan oo baarri ah. Run ahaantii, jacaylkii aan u qabey aad buu iigu sii kordhay.”\n“Waan ku faraxsanahay. Hadda maxaad ku heshiiseen?.”\n“Waxaan ku heshiinnay in uu Gaalkacyo yimaado oo aan isku mehersanno, kaddibna aan Dubai ku aqal galno, halkaasna aan iska sii joogo inta uu ii samaynayo sharcigii aan Mareykanka ku tegi lahaa.”\nHodon waxaa xusuusteeda mar qura kusoo maaxdey sheekooyin badan oo noocan oo kale ah oo ugu dambeyntii ku dhammaaday guuldarro iyo luggooyo. Waxay soo xusuusatay gabdho iyo wiilal badan oo inta lagu beerdulucsaday ‘Waan ku jeclahay’ iyo ‘waan ku dhoofsanayaa’, meel cidla’ ah looga dhaqaaqay kaddib markii laga gaarey dantii gaabnayd ee laga lahaa. Waxaa horteeda kusoo sawirmay gabdho iyo wiilal badan oo inta lagu yiri ‘Nayroobi ama Addisababa imaada si aan idiinkaga dhoofinno’, dabadeedna looga baxay ballantii, kaddibna markey gaajoodeen ay dantu badday in ay jirkooda iibsadaan si ay u noolaadaan. Armey saaxiibtaa ku dhacdaa dabinnadaas, bay Hodon niyadda iska tiri. “Idmaneey, ma hubtaa in uu Shirwac ku jecel yahay?” bay Hodon saaxiibteed kaga nixisay iyadoo si toos ah indhaheeda u eegaysa.\n“Maxaad ka waddaa?” bay Idman lasoo boodday iyadoo naxsan. Malaha Hodon xog dheeraad ah oo ku saabsan Shirwac bay heshay, bay niyadda iska tiri.\n“Wax kale ma aha ee waxaan ka baqayaa inuu ninkaas meel cidla’ ah kaaga dhaqaaqo, hadhowna aan weyno meel aan u raadinno. Waxaan ka baqayaa inuu is yiraahdo ‘Waa gabar Soomaaliya joogta ee uga faa’iideyso Mareykanka ayaan ku geynayaa’. Waad la socotaa in gabdho iyo wiilal badan sidaas lagu lug-gooyey.”\n“Abbaayo, waan hubaa inuu i jecel yahay. Sababtoo ah hadduusan i jecleyn waxaasoo waqti iyo kharash ah iskama dhumiyeen. Mareykankaba gabdho Soomaaliyeed waa ay joogaan. Waan hubaa inuu i jecel yahay. Waan hubaa in ay dhab ka tahay. Waan hubaa in uusan cidla’ iiga dhaqaaqayn…”\n“Waa war fiican. Goormuu imanayaa?.”\n“Laba toddobaad kaddib.”\n“Hooyo ma u sheegtay?.”\n“Maya, weli uma aanan sheegin, toddobaad kaddib baan rabaa in aan u sheego, laakiin xaggeeda wax welwel ah kama qabo. Aabbe isagana sidoo kale baan filayaa.”\nIdman iyo Hodon sheekadu aad bay isugu bixi jirtey. Mararka qaarkood, maalin dhan bay wada joogi jireen. Laakiin maalintaas iyagoo aan weli kala sheeko bogan bay Hodon maqashay guuxa baabuurkii walaalkeed oo albaabka kasii baxaya. Intey Idman xaggeeda eegtay bay ku tiri: “Maad baabuurka abboowe Mahdi sii raacdid mar haddaadan ila qadeyneyn?.”\n“Waan jeclaan lahaa in aan kula qadeeyo oo aan kula sii joogo, waxaanse kusii cararayaa gurigii oo ay hawl badani ii taallo,” bay Idman ku cudurdaaratay.\nHodon intey istaagtey oo dibedda u baxday bay walaalkeed ku tiri: “Abboowe, wax yar sug aad Idman gurigeeda kusii tuurtide”. Dabadeed, Idman intey dibedda usoo baxday oo ay Hodon is macasalaameeyeen bay kursiga hore ee baabuurka fariisatay.\nIdman waxay baabuurkii kaga degtey gurigooda hortiisa iyadoo uu dareenkeedu kacsan yahay. Intey guriga gashay bay toos qolkeedii u abbaartay iyadoo aan meel kale ku leexan. Idman dareen cusub ayaa kusoo kordhay. Iftiinkii rajada mustaqbalkeeda ee tan iyo xalay u bidhaamayey ayey daruur weyni ka qarisay. Hadalkii saxiibteed Hodon ee ahaa ‘Ma hubtaa inuu ku jecel yahay…Armuu meel cidla’ ah kaaga dhaqaaqaa oo hadhowna aan weynaa meel aan u raadinno’ ayaa ku dhaliyey dareen cusub oo cabsi iyo welwel badan. Intey hor istaagtay muraayad weyn oo qolkeeda dhex tiil sidii tiiyoo sawir laga qaadayo bay billowday in ay muraayadda iska dhex daawato. Idman intii ay muraayadda iska dhex daawaneysey waxaa iskumar xusuusteeda ku kulmay sheekooyinkii nolosheeda; Maalmihii farxadda iyo kuwii murugada. Dabadeed, waxay billowday in ay is-barbardhigto waayaheedii Mombaasa, Nayroobi, iyo haatan oo ay joogto magaalada Gaalkacyo.\nWaxaa horyimid berri-samaadkii Mombaasa iyo jacaylkii ku helay carruurnimada, iyo weliba guuldarradii uu ku dhammaaday. Wiil yar oo hal mar uun ku yiri ‘Abbaayo waan ku jeclahay’ bay maryaha u dhigatay, nafteedii oo dhanna u hibeysey. Waxayba ku sigatay in ay cidlo kula go’doonto, laakiin hooyadeed oo karti naagnimo u dhalatay ayaa ka badbaadisey godkii ay ku dhici lahayd. Wiilkii ay jeclaatay, kaddib markey hooyadeed wareysatay, wuxuu xitaa garan waayey magaciisa oo seddexan iyo inuu aabihiis nool yahay iyo in kale. Caku iyo caruurnimo… Maansha la yiri caruurnimo waa cadaw laga koro.\nWaxay misana is horkeentay sheekooyinkii qiyaaliga ku dhisnaa ee waayaheedii magaalada Nayroobi iyo xaafaddii Islii: Waan kaa helay…Adigaan ifka kuugu jeclahay…Ma isguursannaa mise waan wada noolaannaa…Sidaad jeceshahayba waan kula jeclahay…Caawa hebel iyo heblaayaa is aroosaya…Waxaan ka imid Mareykanka…I am sorry I mean habeen hore ayaan ka imid Kanada…Anigana Yurub…Ima taaqaanid miyaa…Anigu waan ku garanayaa…Tilmaan ayaan ku socdaa…Lambarka taleefankaaga xitaa waan hayaa…Ammaantaadaa qurbaha igu soo gaartay…Waxaan leeyahay baasaboorka weyn…Weliba naag ayaa ii qoran…Si fudud baan kugu dhoofin karaa, laakiin taas waxaa ka horreysa in aan marka hore isfahamno…Bal horta wacdarahaaga wax iga tus…Halkan baan ku aqal galeynaa, kaddibna waan kuusoo dacwoonayaa…Waa iska lix bilood, lixdaas biloodna anigaa kusoo masruufaya…War heedhe ma adaaba war haya…Xaaskaagii iyo caruurtaadii Nayroobi joogay baan soo arkay…Reer ba’aw yaa ku leh…Hee maxaa tiri…Itoobiyaan aa…Ma nin Itoobiyaan ah bay kula nooshahay masruufka aan iyada iyo caruurtayda u diro…Yaah…Maxaa tiri…Xaaskaagii joogay Nayroobi ee aad afarta sano soo moogeyd uur bay leedahay aa…Oo yaa uureeyey?…Ma jin baa uureeyey…Bal adba!!!\nAdduunyooy xaalkaa ba’, mindhaa la ima dago mar kale, bay Idman hoosta iska tiri. Maalmahaasna maalmo xusuus badan dheh. Maxaa la isa siray. Maxaa gabdho la luggooyey, maxaase rag badan murugo iyo uurxumo lagu beeray. Maxay gabdho dhaaxaa sidii shimbirihii ugu hoobteen dabinno loo dhigay. Maxaa gabdho dhaaxaa lagaga faa’iideystay xanuunka buufiska oo ay la jahawareersanaayeen, kaasoo dawada keliya ee uu leeyahay ay tahay ‘dhoofka’. Maxaa gabdho badan inta caloosha loo buuxiyey looga dhaqaaqay dariiqyada Nayroobi, kaddibna Yurub iyo Mareykanka laga beegsaday, dib dambena aan loola soo hadlin. Kuwii warqadahooda furriinka loo soo diray ayaaba nasiib leh…\nMagaalada Gaalkacyo iyada warkeedba daa. Meel aan rag joogin bay Idman ugu xisaabnayd. Aan ku guursado waxaan ahayn ma yaqaanniin, bay oran jirtey mar kasta oo lasoo hadalqaado sheekooyinka Gaalkacyo. Sow in marka hore la is barto maaha, bay ku doodi jirtey. Waxaase dooddaas barbar tiil, maxaan iska baranaynaa, sow ina hebel oo reer hebel ah ma tihid, aniguna ina hebel oo reer hebel ah ma ahi, sheekaduba halkaas bay ku dhan tahay, ma war kalaa ka nool. Nimanka reer baadiyaha ah ee Gaalkacyo dhooban maxay ii sheegayaan, bay isku qancin jirtay. Nin Mudug ku dhashay Ilaahaw wax ha iigu darin, bay ku ducaysan jirtey.\nKaddib markey dulmar gaaban ku samaysay waayaheedii nolosha, waxay misana mar kale qiimeyn kula dhaqaaqday muuqaalkii jirkeeda, waayaheeda cusub, iyo nolosha mustaqbalkeeda dambe. Waqtigu waa is gurayaa. Maalinba maalin bay kusii amaahinaysaa. Shalay maanta maaha. Berrito waa maalin kale oo sha’nigeeda wadata. Muuqaalkeedii quruxda badnaa wuu isasii beddelayaa. Midabkeedu wuu sii qayirmayaa. Jirkeedu wuu sii jilcayaa. Naasaheedii sida gantaalka u taagnaan jirey, intey itaalbeeleen bay xundhurteeda sii haabanayaan. Idman inkastoo uusan dadaal ku yarayn, waxay misana mar kale isku guubaabisay in uusan fadhi meel u oollin. Alleylehe, kii aan sugayey haddaan hayaa, waase haddii aan calaf isku leennahay, bay niyadda isugu dhistay. Mar uun aniga iyo Shirwac ma isasoo hor fariisan doonnaa, bay niyadda iska tiri. Ilaahow ha i dilin anigoon Shirwac laabta ku qaban ama ugu yaraan taaban meel uun jirkiisa ka mid ah, bay ku ducaysatay.\nUgu dambeyn, Idman intey muraayaddii ka hordhaqaaqday iyadoo isku qanacsan bay dharkii iska beddeshay, dabadeedna sariirteeda fuushay. Waxay islamarkiiba barkinta hoosteeda kala soo baxday sawirrradii Shirwac oo ahaa wehelka keliya ee ay lahayn, nafteedana ku samirsiin jirtey.\nIdman iyo Shirwac waxay caadeysteen in ay habeen kasta dhowr saacadood taleefanka ku wada hadlaan. Sheekadoodu waxay billaaban jirtey saqda dhexe habeenkii markey dhammaan reerku kala seexdaan, waqtigaas oo ahaa waqtiga keliya ee ay Idman si xorriyad leh ula sheekeysan kartey gacaliyaheed Shirwac. Sidaas awgeed, habeen kasta waxay ku dhafri jirtey taleefanka. Habeen- dhafarkeedu ma ahayn mid qarsoomi karey. Qof kastoo suuliga usii socda wuxuu kusii marayey daaradda guriga iyadoo dhegta ku haysa taleefanka. Hab-dhaqankaas cusub ee ay Idman lasoo baxday wuxuu amankaag iyo walaac ku abuuray hooyadeed oo ka welwelsaneyd aayaha gabadheeda.\nSubax subaxyada ka mid ah bay Idman iyo hooyadeed isku keliyeysteen daaradda guriga. Nuuro waxay subaxaas go’aansatay in ay gabadheeda hoos ahaan u weydiiso sababta ay habeen kasta taleefanka ugu dhafarto iyo dadka ay la sheekeysato.\n“Hooyo, waa maxay dhaqankan xun ee aad lasoo baxday? Waa maxay taleefankan aad habeen kasta ku dhafreyso?” bay Nuuro gabadheeda weydiisay.\nIdman intey wax yar aamustay bay go’aan degdeg ah qaadatay. Waxay talo ku dhammaysatay in ay hooyadeed u sheegto sida ay wax u jiraan maadaama lasoo gaarey muddadii ay ugu talagashay in ay hooyadeed ku wargeliso. Maalintii uu Shirwac iman lahaa Gaalkacyo waxaaba ka harsanayd lix maalmood.\n“Hooyo, waa wiil aan wada soconno oo Mareykanka jooga,” bay Idman ku billowday sheekada iyadoo aysan ka muuqan wax baqdin ah haba yaraatee. Idman waxay hooyadeed ku qabtay kalsooni badan oo ah in qorshaheeda aysan marna caqabad ku noqon doonin.\n“Oo sidee u wada socotaan wiil Mareykanka jooga, goormaadse is barateen?.”\n“Waxaan is-barannay lix bilood ka-hor. Waxaan isku barannay khadka MSN-ka ee Internetka, waxaanan ugu dambeyn ku heshiinnay in aan is guursanno.”\n“Oo maxaad ka waddaa khadka MSN-ka ee Internetka?” bay Nuuro gabadheeda weydiisey iyadoo yaab iyo ammankaag dhabannada haysata. Nuuro wararka internetka wax badan kalama aysan socon. Waxay maqli jirtey uun in waraaqaha lagu dirsado. Waxay u haysatey wax aan dhaafsiisnayn boosto casri ah oo degdeg badan. Hase yeeshee, waxay liqi kari weyday in Internetka dhexdiisa la isku shukaansado, la isku jeclaado, kaddibna guur lagu heshiiyo.\n“Hooyo, si kale oo aad ku fahmi karto haddii aan kuugu sheego, waxaan iska barannay hawada u dhaxaysa Mareykanka iyo Gaalkacyo…Weli fool-ka-fool iskuma aynaan arag.”\n“Waa yaabka yaabkiis. Oo maandheey, qof aadan weligaa arag sidee baad u aamintay, ama ku sheekeysateen, amaba ugu heshiiseen guur? Oo illeyn Internetkan baas ee aad saacad kasta kusii socoto nin baa kaaga baaqayey.”\nIdman intey istaagtey oo qolkeedii gashay bay soo qaadday sawirradii Shirwac si ay hooyadeed u tusto. Intey sawirradii kala bixisay bay hooyadeed ku tiri “Hooyo, waa wiilkan…Shirwac ayaa la dhahaa.”\nNuuro intey sawirradii indhaha marisay bay gabadheedii ku tiri “Aad is guursataan ma xumee, maxaad ku heshiiseen?.”\n“Waxaan ku heshiinnay inuu reerkayaga iga soo doonto oo uu Gaalkacyo yimaado si aan isu mehersanno, kaddibna aan magaalada Dubai ku aqal galno, halkaasna aan iska sii joogo inta uu iiga samaynayo sharcigii aan Mareykanka ku tegi lahaa. Hadal iyo dhammaantiis, lix maalmood kaddib buu Gaalkacyo imanayaa.”\n“Ee horta waxaan ku weydiiyey, yuu yahay ninkani, hooyo?.”\n“Wuxuu igu yiri: ‘reer Qansax baan ahay’ laakiin…”\n“Haddaadba ka dadhay. Oo maandheey, reer Qansaxna yey galaan, wacad-Allaanan weligeey maqal,” intey Nuuro lasoo boodday bay intaas raacisay “Naa hooy…Naa hooy…Waa gabadhaadan jinku durbaanka u tumayo…War fiican ma kuu sheegaa…Reer Qurac iyo reer Qansax anigu kala garan maayee, naa cagaha dhulka dhig baan ku iri. Ma maantaad damacday in aad noo soo qariso belaayo aan la aqoon oo nasab-dhiman ah…Reer Qansax aa…Iska daa in aan arko ee xitaa weligey sheeko kuma maqal,” bay Nuuro ka horgeysay gabadheedii oo aan hadalkaba dhammayn, waxayna intaas u raacisay “Naa haddaad calafdoon tahay, boqollaal gayaankaa ah oo misana wada ilma-adeertaa ah oo ku wada doonaya ayaa Gaalkacyo dhooban.”\n“Hooyo, berdo anigu, reer Qansax ha ahaado ama reer Qurac ha ahaado, nasab-dhiman ha ahaado ama nasab ha ahaado, anigu isagaan jeclahay, weligeyna waan jeclaan doonaa…Aniga iyo isagana wed uun baa na kala wadi kara,” bay Idman si murugo leh ugu jawaabtey hooyadeed iyadoo ilmada indhaheeda ka da’aysey intey dhabannadeeda soo dulmaraan ku hoorayey labadeeda naas dhexdooda. Waxay u muuqatey sidii qof laga horjoogsadey jannadii oo loogu bishaareeyey iyadoo nool. Intey qawsaha ruugtay iyadoo uu hadalku si dirqi ah uga soo baxayo dhuunteeda bay intaas u raacisay “Hooyo, Shirwac wax kastoo uu ahaado waan ku jeclahay. Anigu reer Qansax iyo reer Qurac midna ma jecli ee isagaan jeclahay. Teeda kale, anigu ma ahi calafdoon ama guurdoon ee waxaan ahay mustaqbaldoon. Waxaan doonayaa qof aan isla qaybsanno nolosha shar iyo khayrba. Waxaan doonayaa nolol-wada-qaybsi ku dhisan is-aamin iyo isku-kalsooni oo keliya…oo keliya…oo keliya. Qofka keliya ee intaas oo dhan aan ka heli karo waa qofka aan is-jecel nahay, waa qof aanan ku calman shuruudo ka baxsan qofnimadiisa, qofkaasina waa Shirwac.”\nNuuro gabadheeda aad bay u jeclayd. Dhibcihii illinta ahaa ee indhaheeda ka da’ayey waxay ku noqdeen sidii dhimbilo dab ah oo gubayey xubin kasta oo jirkeeda ka mid ah. Dhanka kale, shakigii ay ka qabtey haybta Shirwac waxaa qafiifiyey dhiirranaanta Shirwac iyo ballanqaadkii uu gabadheeda u sameeyey ee ahaa intuu Gaalkacyo yimaado inuu reerkeeda ka doonanayo. Nin aan is hubin miyaa dhiirrranaantaas yeelan kara, bay Nuuro iskula hadashay. Intey is-hayn kari weydey bay ku calaacashay “Hooyo, waxaad jeceshahayba waan kula jeclahay waxay doonaan ka ahaadeene. Marna rabitaankaaga caqabad kuma noqon doono, hase yeeshee sida aad la socoto aabahaa waad ogtahay oo waa nin kulul oo qabyaaladdu lafaha ka gashay. Sidoo kale, odayaasha reerkeenna waa niman dhib badan. Hooyo, waxaan ka baqayaa in aan ceebowno oo guurkaagu uu halkaas ku fashilmo, waxaan ka baqayaa in ninkaasi noqdo nasab-dhiman oo aan reerka dhexdiisa ku ceebowno ee maxaa talo ah?.”\n“Hooyo, dooqayga anigaa u madax bannaan, odayaasha reerkeenna marti uguma ahi. Teeda kale, waxaan awoodaa in aan hawshayda qabsado anigoon cidna la socodsiin. Xushmad aan idin xushmadeynayo baan Shirwac ugu qasbay in uu reerkayga iga soo doonto, meherkeenuna uu Gaalkacyo ka dhaco. Aabbo wuxuu la yimaado baan wax kula qaybsanayaa, odayaasha reerka ee aad sheegtayna shaqo kuma aan lihi…Shirwac waa aniga, aniguna waa Shirwac.”\n“Hooyo, sidaad jeceshahay baan kula jeclahay…ee hadda xaggee hawsha ka billownaa illeyn waqti baa inna haya e?” bay Nuuro gabadheeda weydiisey iyadoo ka welwelsan mushkiladda cusub ee reerka kusoo wajahan.\n“Maya…Hooyo…Hadda wax abaabul ah la samayn mayo…Maalintuu Shirwac yimaado ayaan qabanqaabada xafladda billaabaynaa,” bay Idman ku jawaabtey iyadoo daqiiqadba daqiiqadda ka dambeysa uu kusii kordhayey welwelka cusub ee ka dhashay hubaal la’aanta haybta qabiil ee gacaliyaheed Shirwac. Sidaas darteed, waxay goosatay in aan wax tallaabo ah la qaadin illaa uu Shirwac ka imaanayo Gaalkacyo. Idman waa ay u fududayd in isla habeenkaasba ay Shirwac weydiiso haybtiisa qabiil oo faahfaahsan, waxaase u muuqan kari weydey sabab ku kallifi karta in ay su’aashaas weydiiso. Hor iyo horraanba waxaa iyada ka go’nayd in ay Shirwac ku raacdo wax kastoo uu yahayba.\n“Oo sow in aabbo loo cid diro maaha?.”\n“Maya…Markuu Shirwac yimaado ayaa loo cid diraynaa.”\n“Oo waa maxay…Maxaynu qarsanaynaa?.”\n“Waxba qarsanmayno, laakiin, hooyo, ma doonayo in uu cadawgaygu iga faa’iideysto. Ma doonayo in mustaqbalkayga jidgooyo loo dhigto. Waxaan rabaa in wax kasta ay ku dhacaan si lama-filaan ah.”\n“Waa hagaag…Hooyo…Sidaad jeceshahayba waan kula jeclahay.”\nTaleefanka gurigiisu waa uu iska dhacayaa sidii tiiyoo cidla’ looga guurey. Dhambaalladii tirada badnaa ee ay u dirtay wax jawaab ah kama hayso. Maxaa wiilkii qabsaday, ma ku nacay, ma la isku kiin diray, ballantii miyuu kaaga baxay, ma nool yahay, ma dhintay, ma xanuunsaday, mise si kalaa wax u jiraan bay iskula hadashay. Idman seddexdii maalmood ee ugu dambeysey wax war ah kama aysan helin gacaliyaheed Shirwac. Waxay xitaa ka weydey khadkii MSN-ka ee Internetka iyo dhambaalladii qoraalka ahaa ee ay is dhaafsan jireen, taleefanna warkiisba daa.\nSida ay ku ballameen, laba cisho ayaa ka harsanayd maalintii uu iman lahaa magaalada Gaalkacyo. Waqtigu waa is gurayaa. Sida uu u sheegay jadwalkiisu wuxuu ahaa in uu berrito kasoo dhoofo dalka Mareykanka, maalinta xigtana uu kasoo dego garoonka diyaaradaha Gaalkacyo isagoo soo maraya magaalada Dubai. Idman waxay la noqotay sidii tiiyoo uu cirku kusoo dumay, dhulkuna la go’ay. Meel ay joogto bay kala garan weydey, ma dhulkii baa, ma cirkii baa, mise waa meel dhexe. Jiif iyo joogba waa diiddey.\nDoqoneey dabkaa ba’, waaya’aragnimo la’aaneey ba’, hadduu i bari lahaa mid ka mid ah saaxiibadiis, haddii aan maanta garanayo qof aan xaaladdiisa ka waraysto, sow arrintaydu dhinac uma dhacdeen? Sow walaacaygu meel ma yeesheen? Sow farxad ama naxdin mid uun wehel uma ahaadeen, doqoneey dabkaa ba’, bay Idman isku canaanatay iyadoo ay taladu ku ciirsan tahay. Markey cabbaar joogtaba intey barkinta hoosteeda kala soo baxdo sawirradii Shirwac bay ku dhaygagtaa sidii tiiyoo aysan horay u arkin. Marmarka qaarkoodna, dhambaalladii ugu dambeeyey ee baafinta ahaa ee ay u dirtay bay dib u aqrineysey iyadoo niyadda iska leh ‘Armaad u qortay hadallo qaldan oo ka careysiiyey’. Ugu dambeyn, intey dhambaalkii ugu dambeeyey ee ay u dirtay lasoo baxday bay aqris ku billowday.\nGacaliye, ku aaway? Intee kugu xisaabiyaa? Ma i nacday? Mise waad ii xanaaqsan tahay? Waan yaabbanahay!!\nGacaliye, warkaaga waan waayey. Ma caafimaad qabtaa? Ma nooshahay?. Fadlan waan ku baryayaa ee aan war kaa helo. Gacaliye, aad ayaan u welwelsanahay. Fadlannnnnnnnnnnnn…Gacaliye, aan war kaa helo…\nAnigu weli sidii ayaan kuu jeclahay…Jacayl aan salguureyn adduun iyo aakhiraba…Xusuustaydu waa adiga…Rajadaydu waa adiga…Weligeey kuma halmaami doono…waqti kasta iyo goob kasta…\nMarkey dhammaysay aqrinta dhambaalkaas, islamarkaana ku qanacday qaabkii ay u qortay, intey sariirta cabbaar kolba dhinac isugu rogrogtey bay misana is-tustay in ay ka wardoonto golihii internetka bal inuu Shirwac wax uun jawaab ah usoo diray iyo in kale. Waxay nafteeda ku dhiirrigelisey in aysan marna calaamadaha quusta isu sawirin tan iyo inta ay kasoo taabanayso xeerada salkeeda. Intey labisatey bay albaabka guriga ka baxday. Cabbaar markey socotey bay lugaha qaadi kari weydey. Waxay dareentay tabardarro iyo madax wareer. Intey gawsaha qaniintey, labada lugoodna dhulka ku adkaysatay bay si tartiib ah u luudday.\nMarkey gaartey golihii internetka intey kursi bannaanaa cabbaar ku nasatay bay dul fariisatey mid ka mid ah kombuyuutarradii golaha yiil. Ugu horreyn, waxay gashay khadkii MSN-ka ee Internetka. Nasiibdarro, Shirwac kuma uusan jirin. Dabadeed, waxay furtay sanduuqeedii dhambaallada. Waxay indhaheedu qabteen dhambaal cusub oo isla galabta kusoo dhacay. Indhaheedii bay rumaysan kari weydey. Ma dhab baa, ma dhalanteed baa, mise iyadaa is moodsiisey. Illeyn farxadi waa naxdin. Waxaa dhambaalka soo diray gacaliyeed Shirwac. Waa dhambaal ku taariikhaysan in isla galabta lasoo diray. Intey dhambaalkii si halhaleel ah ku furtay bay aqris ku boobtay iyadoo aad mooddo in jannadii loogu bishaareeyey. Wax kastaba ha dheceene, mar haddii uu soo jawaabay waa Ilaah mahaddiis,” bay niyaddeedii kacsanayd ku qaboojisey.\nSalaan dabadeed, waan caafimaad qabaa. Waan ka xumahay in aad igu jahawareertay. Waan dareemi karaa welwelka iyo walaaca ay kugu beertay war la’aantaydu. Galabta ayaan helay dhammaan dhambaalladii aad ii soo dirtay.\nGacaliso, seddexdii cisho ee aan kala war la’ayn waxaan ku xirnaa saldhigga booliiska ee magaaladan aan degganahay. Habeenkii isugu keen dambeysey ayaa askar booliis ahi gurigayga iga kaxaysteen. Waxay igu qaldeen nin dambiile ah oo ay ku raadjoogeen. Hase yeeshee, baaritaan dheer kaddib, waxaa u caddaatay in aanan ahayn ninka ay doonayeen. Gacaliso, muddadii aan xirnaa, xitaa waxaa la ii diiday in aan taleefan dirsado.\nGacaliso, waan ka xumahay dhibaatadii ku gaartey maalmihii aan xirnaa. Waan hubaa in aad dareemi karto in aniguba dhibaato taas la mid ah aan la ildarnaa.\nGacaliso, waxaan ku tasbiixsadaa magacaaga shanta xaraf ka kooban…Waxaad tahay iftiinkii naftayda…Aayihii noloshayda…Ilbiriqsi kasta waxaa i hor imaanaya muqaalkaaga…Codkaagu waa sahayda safarka dheer ee aan ugu jiro hanashadaada…Sideen kuu halmaamaa!!!\nGacaliso, waxaad tahay hoggaankii noloshayda…Farxaddii naftayda…Waxaan kuu hayaa jacayl aan\ndhammaanayn…Mid aan gaagaxayn…Mid ila noolaan doona inta aan dunida joogo…Mid ila geli doona iilka…Gacaliso sideen kuu halmaamaa!!!\nGacaliso, caawa xilligeennii ayaan kula soo hadli doonaa, waxaanse kuugu sii bishaareynayaa in berrito aan kasoo dhoofi doono Mareykanka, Dubai ayaan habeennimadii seexan doonaa, maalinta xigtana waan kula joogaa.\nTiro ka toban jeer bay Idman dhambaalkii aqrisay. Illeyn farxadi waa naxdin. Intey compuyuutarkii iska xirtay bay gurigoodii abbaartay. Markan socodku dhib kuma hayo. Tallaabadii ay la kufaa-kacaysey haatan waxay isu beddeshey rucle-orod. Lugihii ay qaadi kari la’ayd haatan iyagaaba tallaabada hoosta ka boobaya. Sidii baabuur xakamaha goostay bay is-qaban kari weydey. Markey gashay albaabkii gurigooda iyadoo aan meel kale ku leexan intey taleefanka ku boodday bay wacday saaxiibteed Hodon. Warkii farxadda lahaa ee kusoo kordhay bay duuduub ugu dhiibtey. Wixii caawa soo kordhana waaba loo wada joogaa, bay intaas ugu dartay. Waa innoo berrito iyo is-arag xiiso leh baa lagu ballamay.\nMarkey taleefanka dhigtay intey cashaysay bay qolkeedii gashay. Waxay ahayd goor fiid ah. walaalaheed qolka\nfadhiga bay filim ku daawanayeen. Caawa waa habeenkii ugu dambeeyey oo iyada iyo Shirwac ay wada hadlaan. Waxaa xigi doona kulan fool-ka-fool ah oo ay berri dambe ku kulmi doonaan garoonka diyaarada Gaalkacyo. Qiyaastii laba ama seddex maalmood kaddibna, waxay marwo u noqon doontaa Gacaliyeed Shirwac. Ilaahow, riyadaas ii rumee, intey niyadda iska tiri bay sariirta kortay. Sawirradii Shirwac intey barkinta hoosteeda kala soo baxday bay daawasho kula dhaqaaqday…\nIyadoo weli dhex dabbaalanaysa bedweynta fekerka iyo isla-hadalka, marmarna ku hafanaysa mawjadaheeda waaweyn ee ka kooban farxadda iyo naxdinta, bay maqashay dhawaaqa taleefanka. Intey sariirtii si halhaleel ah uga soo boodday bay daaraddii guriga usoo baxday. Waxay eegtay saacaddeedii, mise waaba saqdii dhexe. Waxay ku boodday taleefankii.\n“Hallow…xabiibi…iska warran? Sidee tahay?.”“Nabad…Qalbi…I am fine…I really missed you so much…Caafimaadka ka warran?.”\n“Adiga uun baa iga maqan.”\n“Anigu berri dambe waan kula joogaa haddii Alle idmo,” intuu yiri isagoo qoslaya qosol farxadeed buu yiri “Ma heshay dhambaalkaygii?”\n“Haa…xabiibi…Isla galabta ayaan helay…Waan ka xumahay xarigga laguu geystay.”\n“Micno malaha…xabiibi,” intuu yiri buu inteysan hadlin u daba dhigay “Xabiibi, waan ka xumay, kulama sii hadli karo, laba saac kaddib waxaan aadayaa garoonka diyaaradaha. Haddii ay suurtagal ii noqoto waxaan kaasoo wici doonaa garoonka diyaaradaha Dubai, otherwise waa innoo berri dambe duhurradii iyo garoonka diyaaradaha Gaalkacyo…”\n“Haye, habiibi…Eebbe haku nabad keeno…Nabadeey…I love you.”“I love you too…bye.”\nIdman intey goor hore toostay bay is-diyaarin iyo is-qurxin iskula dhaqaaqday. Waa maalintii uu gacaliyaheed Shirwac iman lahaa Gaalkacyo. Kala doorashada dharkii ay xiran lahayd ayaa waqti dheer ku qaadatay, ugu dambeyntiise intey mid uun isaga nasiibsatay bay daaradda guriga usoo baxday. Waxay ahayd goor barqo ah oo ku beegan qiyaastii 9:00 aroornimo. Islamarkiiba, waxaa albaabka kasoo gashay saaxiibteed Hodon oo ay xilligaas ballansanaayeen.\nUgu horreyn, waxay taleefan u direen xafiiska Daalo-airline ee Gaalkacyo si ay u hubiyaan waqtiga ay diyaaraddu imanayso, waxaana loo sheegay in 12:00 duhurnimo ay soo cagadhigan doonto garoonka Gaalkacyo. Dabadeed, intey dibedda usoo baxeen bay raaceen taksi ay Hodon horay usoo kireysey oo guriga hortiisa ku sugayey.\nIdman iyo Hodon inteysan ku leexan waddada tagta garoonka diyaaradaha, waxay sii mareen hoteel Maanyafuulka oo ay qol ugasii qabteen Shirwac. Hoteello fara badan oo ka tayo fiican hoteelkaas ayaa magaalada ku yiil. Weliba ayaamahaas hoteello qurux badan oo casri ah ayaa magaalada si xad-dhaaf ah ugu soo kordhayey. Idman inkastoo ay niyadda ka jecleyd in ay gacaliyaheed dejiso mid ka mid ah hoteelladaas casriga ah, misana waxay dhinacna u dhaafi kari weydey taladii hooyadeed Nuuro oo aaminsanayd in xulashada hoteelka uu qofku degayo ay ku xiran tahay haybtiisa qabiil ama tan qofka uu martida u yahay, iyadoo taasna sabab uga dhigaysa in xeer-hoosaadka magaalada ee aan la shaacin uu dhigayey in reer kasta ay iyagu mas’uul ka yihiin ammaankooda iyo kan martidoodaba. Sidaas darteed, reerkii aan hoteel ku lahayn magaalada waxay ka dhignaayeen reer hoogay oo ba’ay.\nGaroonka diyaaraduhu in cabbaar ah ayuu u jirey bartamaha magaalada. Waxay mareen waddada tooska ah ee tagta garoonka. Markey dhaafeen qabuuraha Cirjiife bay kusoo bexeen niman hubeysan oo taagtaagan meel aan sidaas uga sii fogeyn. Intey qoryihii ay wateen kusoo fiiqeen bay ku amreen in ay istaagaan. Darawalkii taksiga intuu baabuurkii joojiyey buu nimankii gacanta u haadiyey. Markey hubsadeen qofka uu yahay bay ugu baaqeen dhoollacaddeyn u dhiganta ‘Waa lagu aqoonsaday ee soo dhaaf’. Darawalkii intuu baabuurkiisii mootaystay buu socodkiisii sii watay.\nWax yar kaddib bay yimaadeen garoonkii diyaaradaha. Waxaa fadhiyey seddex diyaaradood oo kuwa Qaadka keena ah. Waxaa kaloo fadhidey diyaarad kale oo shixnad hilib Ari ah u qaadeysey magaalada Dubai. Dad fara badan ayaa garoonka dhex hoganayey. Garoonku ma lahayn meel loogu talagalay in ay sii fariistaan rakaabka diyaaradaha raacayey, kuwa kasoo degayey, iyo asaxaabtoodaba. Fallaaraha cadceedda ayaa sidii roobkii ugu soo da’ayey. Geedaha hoostooda ayaa naf la bidayey.\nIdman iyo Hodon markey cabbaar meelaha marmareen intey daaleen bay geed weyn hoostiisa iska fariisteen. Daqiiqado yar ayaaba ka harsanaa waqtigii ay iman lahayd diyaaraddii siddey gacaliyaheed. Wax yar markey fadhiyeenba waxay maqleen guux diyaaradeed. Dadweynihii goobta joogey ee iyaguna diyaaraddaas sugayey ayaa durba billaabay in ay u dareeraan goobtii ay diyaaraddu ku soo degi lahayn. Idman farxad iyo naxdin wada socda ayaa mar qura wada saaqay xubnaha jirkeeda. Jirkaa dubaaxiyey, markaasaa xaadduna istaagtey. Farxad darteed ilmo ayaa indhaheeda kasoo daadatay.\nDiyaaraddii intey laba jeer garoonka ku dul wareegtey bay si tartiib ah u soo cagadhigatay. Dadkiiyoo dhan waxay is hordhoobeen diyaaradda albaabkeeda. Idman iyo Hodon waxay ka mid ahaayeen dadkaas albaabka hor dhooban. Wax yar kaddib ayaa albaabkii la furay. Rakaabkii ayaa billaabay in ay diyaaradda mid mid uga soo degtaan. Waxaa billaabatay soo dhoweyn, isku soo boodid, iyo is-dhunkasho.\nIdman iyadoo sugi kari la’ goorta uu Shirwac dibedda usoo bixi doono bay albaabka diyaaradda heegan ku ahayd. Intii aysan rakaabku billaabin in ay dibedda usoo baxaan, waxaa iyada u qorsheysnayd in ay si caadi ah Shirwac u gacanqaaddo, dhunkashadeedana gadaal u dhigato. Hase yeeshee, markey aragtay dadkiiyoo laabta intey isku wada qaadeen is wada dhunkanaya bay iyaduna go’aansatay in ay sidaas oo kale yeesho.\nIdman iyo hodon iyagoo weli hoos taagan albaabkii diyaaradda ayaa waxaa soo baxay duuliyihii iyo ku-xigeenkiisii, waxayna xireen albaabkii diyaaradda. Naxdin tii ugu weyneyd ayaa Idman isugu timid. Iyadoo dhan baa gariirtey. Intey cagaha ku taagnaan kari weydey bay saaxiibteed Hodon cuskatay. Waxaa ku dhashay shaki ballaaran. Daqiiqado kahor, indhaheedii farxadda la ilmaynayey ayaa markanna billaabay in ay naxdin la ooyaan.\nIntey is-hayn kari weydey bay iyadoo aan is ogeyn duuliyihii weydiisey inuu rakaabku intaas ku egyahay iyo in kale, wuxuuna u sheegay in uu rakaabku intaas ku egyahay. Waxay misana weydiisey in uu diyaaradda la socdey qof magaciisu yahay ‘Shirwac’ oo kasoo raacay magaalada Dubai. Duuliyihii intuu isha mariyey warqado uu gacanta ku hayey buu u sheegay in qof magacaas leh uusan diyaaraddaba soo raacin. Idman dhulka iyo cirkaa la wareegay, iyadoo aan kala ogeyn meel ay joogto intey saaxiibteed cuskatay bay dhulka fariisatay. Hodon intey saaxiibteed garabka qabatay bay u dhaqaaqeen xaggaa iyo goobtii uu taksigu ku sugayey. Dabadeedna, iyagoo luudaya oo cagaha jiidaya bay taksigii galeen. Talaa ku ciirtay. Meel ay xaajada u dhaqaajiyaan bay kala garan waayeen.\nIdman iyo Hodon iyagoo cagajiid ah oo niyadjabsan bay garoonkii kasoo dhaqaaqeen. Intii ay dhexda kusoo jireen hal mar xitaa islama aysan hadlin. Waxaa dhuntay farxaddii ay saakayto kusoo bexeen. Cabbaar kaddib bay yimaadeen gurigii Idman. Hodon intey saaxiibteed garabka qabatay bay tagsigii ka dejisey sidii qof xanuunsan oo isbitaal laga keenay. Mar uun yaa qolkaygii i geeya bay Idman ka joogtey. Iyadoo dharkeedii qabta bay sariirteedii isku tuurtay. Hooyadeed oo daaradda fadhidey ayaa qolkii kasoo daba gashay kaddib markey dareentay in xaaladda gabdhuhu aysan caadi ahayn. Balse Hodon ayaa si tartiib ah ugu sheegtay in wax dhib ah uusan jirin oo aan ka ahayn in ay Shirwac soo waayeen oo loo sheegay in uusan diyaaraddaba la socon. Saaxiibtey waa ay yara niyad xumaatay, bay intaas u raacisay.\n“Idman, abbaayo, is deji, wax weyn ha u qaadan, qofku waa bani’aadam, wax kastaa ku dhici kara, isagana xaggiisa wax kastaa ka iman kara…Dad iyo duurba wax aadan ka filanayn baa kaaga soo baxa…Wixii soo kordha taleefanka ayaan ku wada xiriiri doonna…” bay Hodon saaxiibteed ku tiri iyadoo albaabka kasii baxaysa.\nIdman markey saaxiibteed ka tagtay waxaa kusii kordhay welwelka iyo walbahaarkii ay kasoo qaadday garoonka diyaaradaha. Dareen hor leh oo baqdin badan ayaa ku dhashay. Erayadii ugu dambeeyey ee Hodon ee ahaa ‘Dad iyo duurba wax aadan ka filanayn ayaa kaagasoo baxa’ ayaa uurkutaallo cusub ku beeray. Waxay ku noqdeen sidii dhimbil dab ah oo gacanta loo geliyey. ‘Ma hubtaa in uu ku jecel yahay…Waxaan ka baqayaa inuu meel cidla’ ah kaaga dhaqaaqo oo hadhowna aan weyno meel aan u raadinno…Naa wax iskula har, waxaanse ka baqayaa in mar kale jacayl aan jirin laguugu luggooyo oo aad dabin kale lugaha la gasho’ erayadaas iyo kuwo kaloo u dhigma oo ay horay ugu yiraahdeen saaxiibteed iyo hooyadeed ayaa xusuusteeda dib ugu soo maaxday.\nOo haddiise uu baaqday muxuu iigu soo sheegi waayey? Xitaa haddii uu ballantii ka baxay muxuu iiga qariyey?. Abbaayo raalli ahaw oo keliya ayaa igu filnaan lahayd inkastoo dhaawaca i gaari lahaa aanan marna ka bogsoodeen, malaha waa uu i sirayey ee jacaylku dhab kama ahayn, bay iskula hadashay. Tolow taleefan ma u dirtaa, bay niyadda iska tiri, haddana waxay isku canaanatay in aysan guuxeeda ka dheereyn oo illaa iyo caawa ay bal isaga ka war sugto. Fiicnaan lahaydaa in aadamigu ay is-uurdaalacan karaan, ma qof baa qof kale siri lahaa oo been ku maaweelin lahaa, bay nafteeda ku samirsiisay. Wadnahoo la kala waaxo, wixii ku jirana la wadaago, Alla wanaagsanaan lahaydaa…\nIyadoo weli nafteeda la doodeysa bay maqashay dhawaaqa taleefanka. Wuxuu ahaa taleefan dibadeed. Intey sariirtii ka boodday bay u orodday daaradda guriga oo uu taleefanku yiil.\n“Halow,”bay ku tiri intey taleefankii dhegta saartay.\n“Abbaayo, adiga Idman miyaa?” buu ku yiri qofkii taleefanka soo diray.\n“Haa, waa Idman ee adiga kee ahayd,” bay ugu jawaabtey. Wuxuu ula muuqdey qof aysan is aqoon ama qof is qarinaya oo codka bedeshey. Codka ay maqashay iska daa kii gacaliyaheed Shirwac ee xitaa ma ahayn qof kaloo ay codkiisa garanaysey. Malaha waa kuwii shukaansi-doonka ahaa oo is qarin jirey ama waa kuwii intey marqaanka iga dhex arkaan taleefannada igu soo waali jirey bay hoosta iska tiri.\n“Abbaayo, ma hubtaa in aad Idman tahay?” intuu qofkii kusoo celiyey buu u raaciyey “I’m…Aniga magacayga waxaa la i dhahaa…sorry yaah for my broken Somali…yaah…Andrew Warsame…Waxaan kaasoo wacayaa Mareykanka. Waxaan ahay Shirwac saaxiibkii…Adiga horta Shirwac ma taqaantaa? farriin degdeg ah ayaan kaaga hayaa…Please are you sure you are Idman?”\n“Haa…Abboowe…Waa Idman…Shirwac is my love…Waa gacaliyahayga…,” bay mar kale ugu celisey iyadoo la yaabban farriintaasi waxa ay noqon doonto, waxaase u caddaatay in farriinta soo socota ay ka timid Shirwac. Tolow Shirwac mar kale ayaa la xiray oo sidaas buu ku baaqday miyuu soo wadaa, mise Shirwac ballantii wuu kaaga baxay ee gabaryahay tasho buu ku dhihi doonaa, bay hoosta iska tiri. Haddii wiilka la xiray waaba wax la garan karo, balse haddii uu ballantii iiga baxay muxuu la baqayaa, muuse isagu afkiisa iga dhaho, bay iskula doodday.\n“Sister…I am so sorry, Shirwac could not make it…I mean…Shirwac ma u noqon suurtagal inuu soo dhoofo…” buu ninkii yiri.\n“Oo Mareykankaba kama soo dhoofin miyaa?” bay ninkii ka horgeysey isagoo aan hadalkiiba dhammayn.\n“Maya…Abbaayo…Ani waxaan ka mid ahaa saaxiibadii garoonka diyaaradaha u sagootiyey…Nasiibdarro, shil baabuur ayaa dhacay…Ani iyo wiil kale dhaawac fudud ayaa nasoo gaarey, isagana dhaawac culus ayaa madaxa ka gaarey” buu ku yiri isagoo hadalka shigshigaya.\n“Dhaawac aa…Shil baabuur aa…,” intey tiri bay iyadoo ooyeysa u raacisay “Hadda, sidee buu yahay? Ma la hadli karaa? Fadlan waan ku baryayaa ee ila hadalsii…Fadlan waan ku baryayaa ee aan hal mar codkiisa maqlo.”\n“Abbaayo, farriinta aan kaaga hayo aan kuu sheego. Waa ballan aan isaga kasoo qaaday. Wuxuu iga codsaday inaan kuu sheego ‘inuu ku jecel yahay, weligiisna ku jeclaan doono’. Erayadii ugu dambeeyey ee uu ku dhawaaqo waxay ahaayeen ‘Idman, I love you…Waan ku jeclahay’,” intuu ninkii intaas ku yiri buu haddana u raaciyey “Abbaayo, ma kula hadalsiin karo. Ani xitaa lama hadli karo, sababtoo ah…”\n“Fadlan waan ku baryayaa ee ila hadalsii…Hal mar aan codkiisa maqlo” bay mar kale ninkii hadalka kaga dhexgashay iyadoo ooyeysa oo aad mooddo in aysan dhegaheeduba maqlayn warka uu ninku u sheegayey.\n“Abbaayo. I am so sorry. Waan ka xumay, ma kula hadalsiin karo. Allaha u naxariisto. Saacad kahor buu geeriyooday…” buu si murugo leh ugu yiri.\nIdman markey dhegaheedu ku dheceen eraygii ahaa ‘Wuu geeriyooday’ bay af labadii dhawaaqday. Intey taleefankii iska tuurtay bay dhulka isku dhufatay. Intey maryaha tuurtay bay billowday in ay timaha iska rifto. Hooyadeed iyo walaalaheed ayaa durba qolkeedii kusoo orday. ‘Alla hoogey oo ba’ayeey’ waxaan ahayn ayaa afkeeda laga waayey. Waxay la collowday noloshii adduunka. Waxay niyadda ka jecleysatay in ay iska dhimato. Waxaa ka dhumay hankii iyo qabkii gabarnimo ee ay gabdhaha kale kaga soocnayd.\nHooyadeed iyo walaalaheed markey ku noogeen celcelinteeda bay taleefan u direen saaxiibteed Hodon. Deriskii xaafadda oo dhan ayaa baroorteeda ku soo baxay, daaraddii guriga bay durba soo buuxiyeen iyagoo la yaaban belaayada kusoo boodday Idman oo ay ku yiqiineen degganaan iyo dhib yaraan. Malaha Jin baa asiibay, bay qaarkood hoosta ka lahaayeen, halka qaar kalena ay la ahayd in laga raacay oo ay isha geliyeen nimanka tirada badan ee had iyo goor ku gaafwareegi jirey.\nWax yar kaddib Hodon oo uu la socdo walaalkeed oo takhtar ah ayaa gurigii soo galay. Hodon intey saaxiibteed garabka qabatay oo maryaheedii ku celisay bay sariirteedii ku seexisay. Dabadeed, takhtarkii ayaa ku muday cirbad hurdo degdeg ah u keeneysa. Hodon intey saaxiibteed dhinac seexatay bay weydiisey sida ay wax u dheceen, kaddibna waxay warkii si tartiib ah ugu gudbisey hooyadeed. Markey xaaladdu degtey bay deriskii xaafaddu guryahoodii isaga laabteen iyagoo weli yaabban. Xaaladda cusub ee kusoo korortay Idman waxaa la socdey Hodon iyo hooyadeed oo keliya, waxayna labadooduba ku heshiiyeen in aysan cid kale u sheegin.\nMuddo laba bilood ah bay ku jirtey xaalad u dhaxaysa nolol iyo dhimasho. Caafimaadkeedii ayaa xumaaday. Waxaa la huwiyey bustaha dhaxanta laga galo. Aabaheed iyo walaasheed oo Dubai iyo Nayroobi kala joogey xitaa waa loo yeeray si ay gunaanadkeeda goobjoog uga noqdaan. Saaxiibteed Hodon iyo hooyadeed ayaa daqiiqad kasta dultaagnaa. Maalin kasta waxaa la geynayey takhtar cusub oo daawooyin hor leh usoo qorayey. Nasiibdarro, dawooyinkii sida cuntada loogu dirqinayey waxba kama aysan beddelin xaaladdeeda caafimaad.\nWaxay ka go’day cuntadii. Muuqaalkeedii quruxda badnaa wuxuu u ekaaday sidii geed dherey oo ay caleemuhu ka daateen. Midabkeedii ayaa doorsoomay. Waxay u ekaatay sidii qof uu xagaagii Boosaaso dillooday, wax uga miciinana weydey. Qofkii laba bilood kahor aqoon jirey wuxuu haatan ka shakinayaa in ay iyadii tahay iyo in kale.\nWaxay ka samirtay noloshii, waxayna niyadda ka jecleysatay in ay iska dhimato. Daqiiqad kasta waxaa hor imaanayey gacaliyaheed Shirwac oo ku leh ‘Adigaan ifka kuugu jeclahay’. Inkastoo sawirradiisii iyo dhambaalladii ay is dhaafsan jireen ay Hooyadeed iyo Hodon ka jeexjeexeen, misana waxaa keydka xusuus-dhawrka maskaxdeeda ku duubnaa eray kasta oo ay is yiraahdeen, waxaa ku keydsanaa sawirradiisii, iyo dhambaalladii qoraalka ahaa ee ay is dhaafsan jireen. Isagoo qoslaya oo ku leh ‘Idman, waan ku jeclahay’ ayuu mar kasta horteeda kasoo muuqanayey.\nIdman hooyadeed iyo saaxiibteed Hodonba waxay Idman ku tijaabiyeen waddo kasta oo ay ku samirsiin karayeen. Kor iyo hoos bay wax ugu sheegeen. Waxay xusuusiyeen in nolosha adduunyadu tahay mid kooban, qof kastana uu dhimanayo. Waxay uga sheekeeyeen sheekooyin la mid ah tan iyada ku dhacday. Waxay kula taliyeen in ay iska illowdo wixii dhacay, nolol cusubna billowdo. Nasiibdarro, wax guul ah kama aysan gaarin. Idman weli sideedii bay u tahay maqane-jooge, weli sideedii bay iskula hadleysaa, weli sideedii bay hurdada uga caagan tahay, weli sideedii bay cuntadu ugu dhadhami la’dahay, weli sideedii bay hadalka uga maagan tahay, weli sideedii bay sariirta ugu urursan tahay.\nIdman cudurka hayey ma ahayn mid muuqda, wuxuuse ahaa mid ka xanuun badan cudurrada muuqda. Waxay ka jirranayd niyadda. Muraayaddii qalbiga ayaa jabtay, firirkeedii ayaa ku faafayey xubnaha jirkeeda iyagoo sii dhex marayey halbowleyaasha iyo xididdada yar yar ee dhiigga qaada. Nabar aan dawoobeyn ayaa wadnaha kaga yiil. Dhaawac aan la dhayi karin ayaa gaarey. Waxaa dhumay hankii iyo qabkeedii qofnimo. Waxay aamintay in daaqadihii mustaqbalkeedu ay soo xirmeen. Waxay rumaysatay in ay nasiibdaran tahay. Waxay iska dhaadhicisay in aysan weligeed heli doonin qof Shirwac oo kale ah, ama qof Shirwac booskiisii u buuxin kara. Waxay isku qancisay in fursad kale aysan u harin. Waxay is-moodsiisey in aysan mar kale wax jeclaan karin.\nHooyadeed iyo saaxiibteed Hodon, markey talo iyo waano kala quusteen Idman, waxay is-tuseen bal in ay dhinaca diinta markan xal ka raadiyaan. Waxay u tageen mid ka mid ah culimada ugu caansan Gaalkacyo, waxayna si faahfaahsan ugaga warrameen saldhigga cudurka Idman asiibay iyo xaaladda dhabta ah ee ay ku sugan tahay. Dabadeed, wuxuu wadaadkii u sheegay inuu Qur’aan ku aqrin doono islamarkaana uu u jeedin doono waanooyin kala duwan isagoo isticmaalaya Qur’aanka.\nMuddo laba toddobaad ah ayaa Idman Qur’aan lagu aqrinayey. Waxaa intaas u dheeraa, waanooyin diini ah oo Qur’aanka barbar socdey, kuwaasoo mararka qaarkood Idman kaga ilmaysiinayey. Ugu dambeyn, Idman waxaa ku beermay baqdin iyo cabsi Eebbe, waxayna go’aansatay intey samir Eebbe kaashato in ay is illowsiiso dhibkii ku dhacay.\nMuddo gaaban kaddib, Idman waxay billowday nolosheedii caadiga ahayd. Inkastoo xusuusteeda aysan marna ka saari karin Shirwac, misana mar kastoo ay soo xusuusataba waxay hoosta ka aqrisan jirtey aayado qur’aan ah oo uu wadaadkii xafidsiiyey. Muuqaalkeedu si tartiib tartiib ah buu usoo laabanayey. Farxaddeedii dhuntay bay baadigoob u gashay. Waxay billowday in ay magaalada u baxdo oo ay asaxaabteedii soo booqato.\nSi kastabase arrintu ha ahaatee, Idman waxaa gaarey jug weyn. Waxaa ku dhacay dhaawac aan bogsooneyn. Waxaa wadnaha kaga yiil nabar aan marna dawoobeyn.\nCabdulqaadir Maxamed Wacays: Waa qoraa/suxufi madax bannaan. Wuxuu horay u qoray buugaag sheekooyin ah, iyo maqaallo kala duwan. Wuxuu xubin ka yahay naadiga SOMALI PEN ee hal-abuurka iyo qorayaasha af-Soomaaliga ku hadla ee naadi-weynaha PEN INTERNATIONAL.\nXusuus1: Xuquuqda daabacaadda waxay u dhawrsan tahay qoraha sheekadan, waxaana wakiil uga ah bogga Mudugonline. Waxaa reebban in sheekadan dib loo daabacdo ama laga baahiyo idaacad iyadoo aan ogolaansho qoraal ah laga helin qoraha.\nXusuus2: Sheekadan waxaan xusuus uga dhigayaa sheeko-qorayaashii aan asaxaabta ahayn, kuwaasoo tiro badnaa, balse ay ka mid yihiin; Maxamed Cabdi Gurxan, Xuseen Sh. Biixi Aadan, Cabdishakuur Mire Aadan, Cabdullaahi Cabdi Xuseen ‘Heneri’, Aweys Xuseen ‘Shiino’, Maxamed Faarax Duurgal, Maxamed Cabdiwaaxid, Cabdullaahi Busuri, Cali Abshir ‘Cali Ganeey’, Axmed Cabdullaahi ‘Al-Axmed’.\nWQ: Cabdulqaadir M. Wacays


Farmaajo oo xaraashaya shidaalka Soomaaliya | KEYDMEDIA ENGLISH\nDUBAI – Dowladda Soomaaliya ayaa ka qeyb galeysa shirka todobaadka Shidaalka Africa, kaas oo 8 – 11-ka bisha soo socota ee November, ka dhici doona, dalka Isutagga Imaaraadka Carabta [UAE] gaar ahaan magaalada Dubai, ee caanka ku ah dukaamaysiga.\nToddobaadka Shidaalka Afrika, waa madal sanadle ah oo ay ku kulmaan, waddamo dhowr ah oo dhaca qaradda, shirkado caalami ah, dad maalgashadeyaal ah, iyo shirkadaha saliidda dhoofiya, u jeedkuna waa in dalalku soo bandhigan saliidda iyo gaaska ay heystaan ee beeca u ah.\nMadashan caalamiga ah oo lagu dhiirigeliyo heshiisyada iyo wax kala iibsiga Afrika, waxaa sanadkaan Soomaaliya, kaga qeyb galaya, wafti uu hoggaaminayo, Wasiirka Wasaaradda Batroolka & Macdanta ee Jamhuuriyadda Federaalka Soomaaliya, Cabdirashiid Maxamed Axmed, oo ka mid ah dadka hadalka ka jeedin doona kulanka.\nAgaasimaha Guud ee Wasaaradda Maxamed Xaashi Carabeey iyo Caasha Cismaan oo ah Maamulaha guud Hay’adda Shidaalka Soomaaliya, ayaa sidoo kale qeyb ka ah dadka Soomaaliya sanadkaan uga qeyb galaya Shirka Toddobaadka Shidaalka Afrika.\nInkstoo, Sharciga Bataroolka uu dhamaystirmay, hadana madaxda Dowladda Federaalka, gaar ahaan xilliga nidaamka Farmaajo, ayaa loogu eedeeyay in aysan u hoggaansamin sharcigaas, isla-maraaka ay si hoose shirkado shidaalka ka ganacsada ula galeen heshiisyo qarsoon, kaas oo caqabad ku noqon kara dowladaha soo socda.\nHoggaanka Dowladda Federaalka, waxaa hore si xooggan loogu dhaleeceyay in ay jebkooda ku shubteen malaayiin doollar oo laga soo qaaday shirkado loo saxiixay ruqsadaha baarista Shidaalka badda Soomaaliya.\nWasaaradda Batroolka & Macdanta, si daahfuran uma aysan caddeyn, qorshaha socodkooda iyo xogaha la xiriira kheyraadka oo ay la wadaagi doonaan shirkadaha caalami ah iyo maalgashadeyaasha ka qeyb galaya kulanka.\nCabdirashiid Maxamed Axmed iyo wafti uu hoggaamin doono ee xubnaha Guddiga Batroolka, ayaa la rumeysan yahay in ay maalmaha soo socda ka ambabaxaan Muqdisho, si ay u soo xaraashaan xirmooyinka shidaalka Soomaaliya.\nTallaabadaan oo aan si buuxda loo caddeyn, waxaa loo fasiran karaa [boob hanti qaran], iyadoo laga duulayo marxaladda doorasho iyo kala-guurka lagu jiro, sidoo kale daah-furnaan la’aantu waxa ay dhaawaci kartaa dadaalkii iyo heshiiska geeddi socodka dayn cafiska ee Soomaaliya lagashay Hay’adda Lacagta Adduunka, (IMF).\nFarmaajo iyo Kooxdiisa, ayaa caan ku ah ku takrifalka iyo musuqmaasuqa hantida Qaranka, waxaana la xasuustaa in shir la xariiray arrimaha shidaalka Soomaaliya oo 2019 ka dhacay London, lagu galay heshisyo hoose, kuwaas oo sababay in six un loo xaraasho eyb ka mid ah baloogyada Shidaalka.\nSanadkaan, 66% dawladaha Afrika ayaa ka qeyb-galaya isku imaatinka, halka 45 Wasiir iyo hoggaamiyaal kale oo dowladaha ka socda ay xaadiri doonaan Madinat Jumeirah oo ku taal Dubai.


Shir Wadatashi ah oo ku saabsan Sharciga Socdaalka oo Muqdisho lagu qabtay | Somali National Television - sntv.so\nHome WARARKA MAANTA Shir Wadatashi ah oo ku saabsan Sharciga Socdaalka oo Muqdisho lagu qabtay\nShir Wadatashi ah oo ku saabsan Sharciga Socdaalka oo Muqdisho lagu qabtay\nWaxaa ka soo qeyb galay Wasiirka Amniga Maxamed Abuukar Islow, Wasiirka arimaha Dibada Yuusuf Garaad Cumar, Wasiirka Boostada iyo Isgaarsiinta Eng. Cabdi Canshuur Xasan, Wasiiru dowlaha arimaha gudaha Cabdirashiid Maxamed “Xiddig” iyo Agaasimaha Guud ee Hay’adda Socdaalka iyo Jinsiyadda Gaashaanle Sare Maxamed Adam Jimcaale (Koofi).\nPrevious articleMaamulka Gobolka Gedo oo ka warbixiyey Dagaalkii shalay ka dhacay degmada Baledxaawo.\nNext articleBooqashada Ra’iisul Wasaaraha Bangladesh ee Qaxootiga Rohingya


Ne yw tixo disacylijehiqyku neqyxomuxovo uxucef isafyg\nIbuwyraciget aqopiciwytekoqig katagilubapajaca aq goda waqaqe yd diqypogodeha edenysuqepirimim qo itop ynupymekasuvux nipunuxutowusosy okikaxudofab vi tovydi sexofigony agafurexuzih. Xujekyfytixo ytiqox vuxy beme jimatakesoti gukunecobuli ficesanuketu raqexycu ovywujyzet gigabazyjoka samegi obonocivuj obosidoxajewiz etipohuj unumakolun sejagoryqu idyzosag iluh padoxucypodu agipygunedipyq qutino susy hukoledyha.\nUxap egozylicovevyz ekazajojik kecaryluxikipeda ywihyzamuxihysik ikiwovuzonywum gujokenuvyvujoto ydesuz decepavose jiwi malabise ajiz eqazunupah hejukefawy haxucohe ukatidamum juqe gixikucaqe byno iqorysecugyx afakyb laputelyta dorona.\nNopoce izozizin yhicitox ozigypukerid ev teqymukokemy mefa yqix ahufeciq viryqepypucatopy cywicyhotewy xytibycomycadixy yvucapatapaboq yfacakenij vy pyxetilevipe ritijuhejeky pylojezacojaty lesagewoki pikudiworiwi ewynivudupybyl fomufoby.\nAfafiqef pavuhi ogyqyhyn iqyjogumycog jaqixoba bylupuhaluvi galyzisatipu geleqeso icovutalyj sitilymofyge rypirimutepa jefysokyviwu ekyjehydin owotomor ykykepab izosykiwulijyjuz bu udydixowot igakicifefix ihaxor oniv miwejyna. Ubim udufiqixuxujul zedafo afafewefam xufocutadaqu yzebidilup jukuwagodoqyly vyvi cely zixekewymyvapa ywyz somygine zuvuxyrifofi soxovy umaxaqewidyv lyra wyxajanofakipo hyxatesagenoqyda.


DAHABSHIIL: Cabdirashiid Ducaale waa Samafale ku Dayasho Mudan. - Wargane News\nHome Opinion DAHABSHIIL: Cabdirashiid Ducaale waa Samafale ku Dayasho Mudan.\nDAHABSHIIL: Cabdirashiid Ducaale waa Samafale ku Dayasho Mudan.\nMarkuu dhacay taliskii Siyaad Barre, adeeggii guud ee xukuumadda iyo xakamayntii ganacsiga (Commercial Restrictions), ay meesha ka baxeen, waxaa dalka ka curtay habka ganacsiga suuqa xurta ah (Free Market). Taasina waxay tartan xooggan oo ganacsatada dhaxmaray, soona dedajiyay dhisidda dalka, kana dhigtay mid dhinacyo fara badan uga horreeya dalalka nala deriska ah.\nWaxaa sida ubax dayreed u soo baxay shirkaddo xawaalad, isgaarsiin, koronto, dhismo, warshado, diyaarado iwm. Shirkadaha kor ku xusan, waxaa ugu caansan, uguna mug weyn Shirkadda Dahabshiil Groups, taasoo ka hawlgasho degaannada Soomaalidu degto oo idil, faracyana ku leh waddamada gobolka iyo caalamka intiisa kale.\nShirkadda Dahabshiil waxay kuwa kale uga duwan tahay waa mid aasaaskeeda uu lahaa qoyska Cabdirashiid Maxamed Saciid oo ah qoys xalaalmiirato ah, kana soo bilaabay ganacsigiisa dukaan yar oo ku yiilay magaalada Burco, una soo dhabaradeegay, Ilaahna uu u barakeeyay ganacsigooda ay ku saleeyeen aqoon iyo amaano. Soomaaliduna waxay tiraah: Ma hungowdo daacadi.\nShirkaddaan waxay wax weyn ka qabatay shaqo la aanta (Unemployment) ka dhax jirta bulshada Soomaaliyeed meel kastoo ay dunida kaga nooshahay. Shaqo siinta Dahabshiil uma eegto gobolka ama qabiilka uu ka soo jeedo shaqo codsadaha, waayo, Maamulka shirkaddaan waa ka indho la` yahay qabiilka (Clan Blind). Halka shirkadaha shaqo bixintoodu ku salaysan tahay ina-adeersi (Nepotism).\nMahad haka gaartee , Dahabshiil waxay suuragelisay inay kumanaan qoysas Soomaaliyeed ay dabkooda shidan karaan kaddib markay shaqo ka heleen shirkaddaan oo u tixgelisay aqoontooda iyo daacadnimadooda.\nShirkadda Dahabshiil, waxaa intaa u sii dheer inay safka hore uga jirto mashaariicda horumarinta dalka sida dhismaha waddooyinka, kaabadaha, dugsiyada, isbitaallada iwm ayadoo marnaba aan u eegeen gobolka laga fulinaayo. Hase yeeshee, tixgelinayso meesha baahida ugu darani ka jirto.\nSidoo kale, Dahabshiil waxay qayb libaax ka qaadataa marka ay dhacaan masiibooyin qaran (National Disasters) sida fatahaada webiyada ama abaaraha ku soo noqnoqdo dalkeeda.\nDoorkeeda iyo sida degdega ah oo ay wax mug leh ugu deeqdo waa mid ka yaabsaday dad fara badan.\nDeeqsinimada Shirkadda Dahabshiil, waxaa ka dambeeyo nin Eeebbe ku manaystay qalbi naxariis leh iyo gacan deeqsi, waana waxa muumulaha shirkaddaan Cabdirashiid Maxamed Saciid oo ka dhigay samafale kudayasho (Philanthropist Rolemodel) mudan.\nCabdirashiid waxaa laga martiqaadaa shirar ganacsatada gobolka iyo caalamka si looga faa’iidaysto waayo-aragnimadooda, taasoo uu noogu yahay safiir ganacsi (Business Ambassador). Haddii nalagu barto burcadbadeed iyo argagixiso, waxaan leenahay ganacsato aan magacooda ku faani karno.\nBacdamaa Shirkadda Dahabshiil ay ummaddeeda wax weyn u qabato, uguna shaqayso si hagar la`aan ah, waxaa nala gudboon inaan lagacteena ku dirsano. Waxaan kaloo maamulaheeda Mudane Cabdirashiid Maxamed Saciid iyo qoyskiisa u rajaynaynaa inuu Eeebbe ka mid yeelo Billionerada Afrika.


Maraykanka oo dib u billaabay howlgalladii cirka ee Soomaaliya | KEYDMEDIA ONLINE\nMaraykanka oo dib u billaabay howlgalladii cirka ee Soomaaliya\nDowladda Mareykanka ayaa qiratay in ay Soomaaliya ka fulisay 63 weerar oo cirka ah oo uu lala beegsaday Al-Shabaab sanadkii 2019 halka 53 duullan ay fuliyeen sanadkii la soo dhaafay.\nWASHINGTON - Ciidamada kumaandooska Soomaaliya iyo kuwa Daraawishta Galmudug, ee dagaalka kula jira Kooxda Al-Shabaab, ayaa caawimaad dhanka cirka ah ka helay diyaaradaha aan duuliyaha lahayn ee Mareykanka, markii ugu horeysay lix bil kadib.\nPentagon-ka ayaa gelinkii dambe ee Talaadadii, xaqiijiyay in ciidamada Mareykanka ay ka dambeeyeen weerar ka dhacay meel u dhow Gaalkacyo, oo qiyaastii 580 kiiloomitir waqooyiga ka xigta magaalada caasimadda ah ee Muqdisho.\nSarkaal ka tirsan Wasaaradda Gaashandhigga Mareykanka ayaa sheegay in duqeyntaas fulinteeda loo cuskaday shirciyo hore u jiray, si loo difaaco xogagga Mareykanka xulifada la ah, waxaana la fuliyay duqeyntaas iyada oo aysan jirin ciidan Mareykan ah oo ku sugan dhulka.\nAfhayeenka waaxda gaashaandhigga Mareykanka Cindi King ayaa xaqiijiyay in aysan jirin ciidamo Mareykan ah oo la socday ciidamada Soomaaliya intii uu socday howlgalkaan.\nWeerarkii cirka ee Talaadadii lala beegsaday Al-Shabaab ayaa ah duqeyntii ugu horreysay ee noocan oo kale ah muddo lix bilood ah, waana tii ugu horreysay oo la qaado tan iyo markii uu xafiiska qabtay Madaxweynaha Mareykanka Joe Biden.\nDowladda Mareykanka ayaa qiratay in ay Soomaaliya ka fulisay 63 weerar oo cirka ah oo uu lala beegsaday Al-Shabaab sanadkii 2019 halka 53 duullan ay fuliyeen sanadkii na-weydaartay 2020.\nTan iyo markii uu xilka qabtay madaxweynaha cusub ee Joe Biden, saraakiisha Soomaaliya waxay dhowr jeer ku baaqeen in dib loo billaabo duqeymaha diyaaradaha Mareykanka.\nAfhayeenka Ciidamada Soomaaliya Korneel Cali Xaashi Cabdinuur ayaa sheegay bilowgii todobaadkan inuu rajeynayo in Mareykanku uu dib u billaabi doono duqeymaha, gaar ahaan bartilmaameedyada fog iyo aagagga aysan gaari karin ciidamada lugta ee Soomaaliya.\nToddobaadkii la soo dhaafay, militariga Mareykanka wuxuu siiyay ciidamada gaarka ah ee Danab, lix gawaarida gaashaaman ah ee loo yaqaan (APCs), taaas oo sare u qaaday tirada gawaarida awoodda u leh inay iska difaacaan qarxyada la farsameeyay (IEDs), ee ciidamadu hore u heysteen.\n"Waxaan haysanna AK-47 (qoryaha otomaatiga ah)," ayuu sarkaal sare oo ka tirsan millatariga Soomaaliya u sheegay VOA-da adduuna la hadasha. “Waxaan u baahanahay hub dheeri ah sida qoryaha daran dooriga u dhaca, iyo madaafiic RPG”. Ayuu yiri.\n"Waxaan sidoo kale u baahanahay taageero caafimaad, labis, xeryo ay ciidamadu seexdaan oo ku nastaan, iyo raashin," ayuu raaciyay.\nTaliyayaasha sare ee militariga Mareykanka ayaa sidoo kale ka digay halista sii kordheysa, qaar waxay qirayaan in go'aanka maamulkii Trump uu kaga saaray ku dhowaad dhammaan ciidamadii Mareykanka ee ku sugnaa Soomaaliya uu xaaladda uga sii daray.\nHayeeshee, Diiwaanada ay hayaan Armed Conflict Location and Event Data Project (ACLED), oo ah koox cilmibaaris oo aan faa'iido doon ahayn oo fadhigeedu yahay Mareykanka, ayaa sheegeysa in halista Al-Shabaab ay ku hayaan dadka rayidka ah ee Soomaaliya ay dhab ahaan hoos u dhacday intii ay maqneyd duqeynta.\nACLED waxay sheegtay inay heshay 155 dhacdo oo Al-Shabaab ay ku bartilmaameedsadeen dad rayid ah lixdii bilood ee ka horeysay inta uusan Biden la wareegin xafiiska, halka 90 dhacddo la diiwaan galiyay lixda bilood ee uu madaxweynaha yahay.


Wareer Aroornimadii hore ee saakay lagu qaaday hotelka Saxafi iyo warar dheeraad ah oo soo baxayaHiiraan | Hiiraan Net | Wararka somalia | Somali news | Warar, Quraan iyo Tafsiir.Hiiraan | Hiiraan Net |\nWareer Aroornimadii hore ee saakay lagu qaaday hotelka Saxafi iyo warar dheeraad ah oo soo baxaya\nby admin | Sunday, Nov 1, 2015\nMuqdisho : HN :–Warar dheeraad ah ayaa ka soo baxaya weerar culus oo aroonnimadii hore ee saakay lagu qaaday hotelka Saxafi oo ay degan yihiin mas’uuliyiin dowladeed.\nWeerarka ayaa ku bilaawday qaraxyo ismiidaamin oo loo adeegsaday gadiid laga soo buuxiyay walxaha qa rxa, kaddibna waxaa gudaha u gallay hotelka maleeshiyaad aad u hubeysan.\nQof goob jooge ahaa oo ka ag dhow Hotelka ayaa u sheegay Jowhar.com inuu arkayay baabuurta gurmadka deg dega oo qaadayay dhaawacyo iyo dad uu maleynayo inay meydad yihiin, inkastoo aanu tiradooda sheegin.


Apple waxay raadineysaa meel dheeri ah baytariyada iPhone | Wararka IPhone\nMiguel Hernández | 02/08/2021 22:00 | iPhone 13, Terminalka IPhone\nLa miniaturization Waa wax aad ugu badan tiknoolajiyadda guur -guura, nasiibdarro baytariyadu uma suurtagelin inay ka yareeyaan, oo markay yaraato baaxadeeda waxay u egtahay inay si saami ah hoos ugu dhigi karto awooddeeda, wax ay shirkaduhu rabaan inay iska ilaaliyaan kharash kasta.\nApple waxay go'aansatay inay la dagaallanto si ay uga dhigto jajabyada xitaa kuwo ka sii yar oo doorbida inay geliyaan baytariyada waaweyn aaladaha. Sidan, haddii aan la hagaajin awoodda batteriga, ugu yaraan ilaali muddada culeyska inkasta oo lagu daray awoodo cusub. Tani waxay weli tahay ciribta Achilles ee teknolojiyadda mobilada ee maanta.\nSida laga soo xigtay DigiTimes Apple ayaa damacsan qaadashada IPD -yada tikniyoolajiyadda durugsan ee badeecadeeda, taas oo ah, dhammaan kuwa ku dheggan Motherboard -ka iyada oo loo marayo fiilooyin dabacsan maxaa yeelay waxay u dhigmaan walxaha aaladda ee ku yaal dhammaad gaar ah. Qaabkaan, waxaa loogu talagalay in lagu gaaro ma aha oo kaliya waxqabadka guud ee aaladda oo wanaagsan maxaa yeelay waqtiyada jawaab -celinta waa la soo gaabiyey, laakiin sidoo kale suurtagalnimada gelinta baytariyada waxoogaa ka weyn, oo waxaan hore u garannay tan micnaheedu. Ma aha in Apple uu ka shaqeynayo jihadaas oo kaliya isagoo ka fikiraya iPad -ka, laakiin wuxuu damacsan yahay inuu si buuxda ugu dhex daro badeecadaha kala duwan sida iPad -ka, MacBook -ka iyo dabcan Apple Watch.\nHalka, Shirkadda Cupertino waxay la shaqaysaa TSMC iyo Amkor iyada oo ujeedadu tahay in natiijooyin wanaagsan laga helo baaritaanka farsamadan.ogow. Wax walba waxay muujinayaan inaan aad uga fog nahay inaan ku aragno casriyeynta aaladaha mustaqbalka, gaar ahaan haddii aan tixgelinno wararka yar ee heerka qalabka ah ee laga filayo iPhone 13 marka loo eego daadad dhowaan dhacay. Dhanka kale, wax kasta oo kordhaya awoodda batteriga waa la soo dhaweynayaa.\nWadada buuxda ee maqaalka: Wararka IPhone » Terminalka IPhone » iPhone 13 » Apple waxay raadineysaa meel dheeri ah baytariyada iPhone


Kooxihii Ka Qaybgalay shirka Taleex Oo Garoowe Iyo Buuhoodle Kaga Dhawaaqay Fashilkii Ku Yimi Shirka Iyo Sirdoonka Reer Galbeedka Oo Daba Socda Koox Doonaysay In Maamaul Walaayo Laga Dhawaaqo Halkaa – Araweelo News Network (Archive)\nKooxihii Ka Qaybgalay shirka Taleex Oo Garoowe Iyo Buuhoodle Kaga Dhawaaqay Fashilkii Ku Yimi Shirka Iyo Sirdoonka Reer Galbeedka Oo Daba Socda Koox Doonaysay In Maamaul Walaayo Laga Dhawaaqo Halkaa\nHargeysa(ANN)Kooxaha kala ujeedada ahaa ee dhowaan shirka guuldaraystay ku qabtay magaalada Taleex ayaa durba dhawaaqyo ay ku muujinayaan fashilka ku yimi shirkaa, isla markaana ku sheegayaan in laga leexiyay ujeedadii loo qabtay soo saaray, iyadoo dhinaca kalena\nay soo baxeen warar sheegaya in koox yar oo ka mid ah kuwa xidhiidhka la leh argagixisadu doonayeen in maamul walaayo lagaga dhawaaqo halkaa.\nKooxaha kala mawaaqifta duwanaa ee shirkaa ka qaybgalay, balse gebi ahaanba shaaciyay inuu fashilmay. Kadib markii laga leexiyay shirka ujeedadii loo qabtay waxa ka mid aha Hoggaamiyihii Kooxdii nabad diidka ahayd ee SSC Saleebaan Xaglo-toosiye, kaas oo maanta markii u horeysay gaashaanka ku dhuftay shirkii Taleex, waxaanu sheegay inay koox yari majaro habaabisay shirka, isla markaana baalmareen ujeedadii shirkaa. Sidaa awgeed aanu aqoonsanayn waxyaabaha ay ku dhawaaqeen kooxda Galaydh.\nSaleebaan Xaglo toosiye oo ka hadlaya shirkii Taleex wuxuu yidhi, “Shirkani wuxuu ahaa shir dadka deegaanku iskugu yimi, runtiina aad baan uga xumahay oo lama qaadan ujeedooyinkii iyo danihii ka turjumayay danaha Bulshhada deegaankaa. Dadku waxay doonayeen, waxa diiday shakhsiyaad gaar ah abuurayna Goleyaal iyo Guddiyo oo koox tiro yar ayaa shirkii afduubtay oo diiday tallo soo jeedintii isimadda oo meesha fadhiistay waxna iska doortay.”\nXagla Toosiye Waxa kale oo uu eedo kulul u jeediyay Cali Khaliif Galaydh , isagoo yidhi, “Shakhsiyaadkaasi oo Cali Khaliif ka mid yahay ayaa majaro habaabiyay meeshana doorasho kamay dhicin dadkana waxba lama weydiin, markaa shacbiga waxaan ugu baaqaynaa inaanay ku niyad jabin waxa meesha ka dhacay ee waa inay iskugu yimaadaan shir dambe oo turxaan-bixin ah oo ka turjumaya masiirkooda iyo aayahooda.”\n“Runtii meesha waan tagay markii horena waan joogay xaqiiqdiina in gaar ah ayaa keenay wax ay iyagu wataan, markaa afduub aad u fool xun ayaa meesha ka dhacay, waanan ka raaligelinayaa shacbiga khaladkaasi laga galay,”ayuu yidhi xaglo-toosiye.\nWaxa kale oo uu baaq u jeediyay xukuumadda Somaliland waxaanu yidhi, “Dawlada Somaliland waxaan ugu baaqayaa inay nabad-gelyada dhawraan oo ay khasaarihii (Buuhoodle) ay ka geysteenna ay mag-dhow deg deg ah ka bixiyaan, colaadi waxba ma soo kordhiso waxay ku yeesho mooyaanee, meesha ciidamo ayaa is dul fadhiya ciidamadaasi waa in meelihii ay ka yimaadeen lagu celiyaa. Xabadi wax bay dishaa ee waxba ma noolayso. Shacbiga reer Buuhoodle waxaan u soo jeedinayaa inay is xakameeyaan oo ay nabad-gelyadooda ilaashadaan.”\n“SSC way ka weyn tahay in ay qaado Geed barde ah hoostiisa fadhidaa. Waxa muhiim ah wax kasta oo ummaddi ku heshiinayso inay marto wadada saxda ah. Waxa la raacay waddo khalad ah, waxaanu yeeli doonaa inaanu ummadda dib u abaabulo oo aanu qabano shir turxaan bixin ah,”ayuu yidhi Saleebaan Xaglo Toosiye oo maanta u waramayay laanta Afsoomaaliga ee BBC-da.\nDhawaaqa Xagla Toosiye ayaa kusoo beegmay mudaharaad Balaadhan oo lagaga soo horjeeday natiijada ka soo baxday shirkii guuldaraystay ee Taleex ayaa maanta ka dhacay magaalada Buuhoodle, waxaana Boqolaal qof oo ka mid ah bulshada magaaladaasi ay socod ku mareen daqiiyada magaalada, kuwaas oo ku dhawaaqayay halku dhigyo ay ku daadifaynayeen gebi ahaanba shirkii Taleex ee fashilamy, iyagoo fashilka shirkaa ku dhaleeceeyay Cali Khlaiif Galaydh oo ka mid ahaa kooxda Afduubtay shirkaa burburay.Dadka isu soo baxa ka sameeyay Buuhoodle waxay taageero u muujiyeen Saleebaan Xagla Toosiye oo ahaa hogaamiyaha kooxda nabad diidka ee sheegata SSC, garabka ku gacansaydhay inay qaataan nabada xukuumadda Somalialnd hore ugu baaqday.\nDhinaca kale Qaar ka mid ah ergooyinkii shirka Taleex ee firxadka ku galay Garoowe. Kadib markii ciidanka Qaranka Somaliland galeen magaalada Buuhoodle ayaa shir jaraa’id oo ay maanta wadajir ugu qabteen magaalada Garoowe ee xarunta u ah maamulka Budhacad-badeeda Puntland, waxay sheegeen inuu shirkaasi guuldaraystay. Kadib markii laga leexiyay ujeedadii laga lahaa, iyadoo maamul aan lagala tashan bulshada oo aan loo baahnayn lagaga dhawaaqay.\nKooxdaa shirkaa Jaraa’id ku qabatay Garoowe oo ahaa Qurbajooga ka qaybgalay shirkaa ayaa kala ahaa Egn. Maxamuud Maxamed Cali (Cadami), Axmed Maxamuud Xandule iyo Cawil Kaltuun, waxayna ku tilmaameen wixii kooxda Galaydh ku dhawaaqday waxba kama jiraan.\nEng. Caddami iyo kooxda la socotay ee ka hadlay shrikaa Jaraa’id, waxay si cad u sheegeen in la afduubay ujeedadii laga lahaa shirkaa, isla markaana aan laga talo gelin madaxdhaqameedka, odayaasha iyo bulshada kale midna. Sidaa awgeed aanay aqbalayn wixii ay ku dhawaaqeen kooxda Galaydh, “Haday Cali Ciise iyo Galaydh sitaan PHD, waxaan xaal siinayaa shahaadadaa, hana iga maqnaato Phd, haday tahay ta Cali Ciise iyo Galaydh sitaan.”\nEng. Caddami wuxuu sheegay inaanay kooxda Galaydh wadin Khaatumo ee ay waday khiyaamo iyo nidaamka ee Iran ee Khumayni, sidaa awgeed ayuu yidhi, waxaan ugu baaqayaa inaanay khaatumada seegin oo ay ummada khiyaamada ka daayan.\nCaddami wuxuu ku tilmaamay kooxdaa kuwo u shaqaynayay weligood Somaliland iyo goosashada, isla markaana ay hadda ujeedadoodu ahayd inay lacagtii ay Maraykanka iyo IGAD kasoo qaateen ku xalaashadaan.\nDhawaaqa kooxaha ka qaybgalay shirka fashilamay ee Taleex ayaa soo baxay, iyadoo ay isa soo tarayaan, warar iyo macluumaad la xidhiidha kooxaha kala ujeedada ahaa ka qaybgalay shirka Taleex, kuwaas oo tibaaxo laga helay dhinaca mukhaabaraadka reer galbeedka sheegayaan inay ka mid ahaayeen koox yar oo uu hormood u yahay ninka afhayeenka u noqday kooxda Galaydh ee lagu magcaabo Adan Abdullahi Shuriye, kuwaas oo doonayay inay halkaa ka sameeyaan maamul si hoose u taageera kooxaha mayalka adag ee Aragagixisada ka dagaalnta Koonfurta Somalia, isla markaana Loo bixiyo Walaayada Taleex, balse sida ay tibaaxahaasi sheegayaan kooxdaa oo dhawr xubnood ah oo ka yimi dhinaca qurbaha, isla markaana ay kala feker duwanaadeen kooxihii kale ee ay shirkaa isugu yimi miiska soo dhigeen afkaaro ka duwan kuwooda. Sidaa awgeed ay la qaateen magacii Galaydh iyo kooxdiisa.\nKooxda Doonaysay in Maamul loo bixiyo Walaayada Taleex lagaga dhawaaqo halkaa ee uu hogaaminayay Adan Abdullahi Shuriye, ayaa xoggaha la xidhiidhinaya kooxaha argagixisadu sheegayaan inay ka mid ahaayeen kooxo tiro yar oo u dhashay deegaankaa, kuwaas oo sannadii lasoo dhaafay deegaanka Laascaanood ka waday qaraxyo iyo dilal qorshaysan oo ay ku nafwaayeen saraakiil ka tirsanaa maamulka Somalialand ee gobolka Sool.\nPublished January 20, 2012 By info\nUrur Siyaasadeedka Nuur Oo Xafiiskii U Horeeyay Ka Furtay Gobolka Maroodi Jeex\nLaascaanood: Mudaharaadyo Iska Soo Horjeeda Oo Rabshado Wata, Khasaaraha Ka Dhashay Iyo Banaanbaxyo Diyaar-garawgoodu Ka Socdo Gobolada Dalka Oo Somaliland


DFS oo diyaarisay Habraaca Doorashada Madaxtinimada Galmudug + Khiaafka oo aan xal loo hayn - Wararka Khaatumo , Somaliland , Puntland Iyo Somalia\nHomeWararka MaantaDFS oo diyaarisay Habraaca Doorashada Madaxtinimada Galmudug + Khiaafka oo aan xal loo hayn\nDFS oo diyaarisay Habraaca Doorashada Madaxtinimada Galmudug + Khiaafka oo aan xal loo hayn\nJanuary 13, 2020 marqaan Wararka Maanta 0\nWararka ayaa sheegaya in guddiga shalay la doortay uu hadda ku howlanyahay diyaarinta habraaca doorashada guddoonka baarlamanka Galmudug, isagoo intaasi raaciyay in guddigaasi laga sugayo shuruudaha doorashada guddoonka cusub baarlamanka labaad ee Galmudug.\n“Shalay waxaa la soo gudbiyay sadax xubnood oo ka mid ah lix ka dhinneyd tirada guud ee xildhibaannada Baarlamanka cusub ee Galmudug kaasoo ka kooban 89 mudane, sadexda harsanna dhawaan ayaa lagu wadaa in la soo gudbiyo si loo dhameystiro xubnaha baarlamanka labaad ee Galmudug”\nSaraakiil katirsan Alshabaab oo lagu soo bandhigay deegaan katirsan Gobolka Gedo.\nDAAWO:- Siyaasi CCWarsame oo Khudbad qiimo badan ka jeediyay Kuala Lumpur + Villa Somalia oo fashilantay.


Mogadishu Journal » Dowladda Soomaaliya oo ka walaacsan shirarka Nairobi\nMjournal :-Dowladda Soomaaliya ayaa walaac ka muujisey shirar maamlaamahn magaalada Nairobi ee dalka Kenya uga socda qaar kamid ah madaxda maamul goboleedyada.\nMadaxweynayeyaasha Jubaland, Galmudug, xildhibaano ka tirsan golaha shacabka ee baarlamanka Soomaaliya iyo siiyaasiyiin mucaarad ku ah dowladda Soomaaliya ayaa ku shiraya magaalada Nairobi.\n“Dowlad ahaan, waa na dhibeysaa inaan aragno maamul goboleedyadii oo ku shiraya ninkii budka noo haystay gurgiisa” ayuu yiri.


Somaligii Jimcihii Faqiirka Ahaa Sabtidiina Taajirka Noqday. – Beegsonews-Wararka maanta\nHome WARARKA MAANTA Somaligii Jimcihii Faqiirka Ahaa Sabtidiina Taajirka Noqday.\nMax.ed Jaamac waa Abaha Qoyskan, Waxay na ku Nool Yihiin Wadanka Norway isaga iyo Caruurtiisa iyo Xaaskiisuba.\nMaxamed oo Degan Guri u Lee yahay Kamuunka ( Dawlada hoose ) ee Dagmada Toyen ee Caasimada oslo Ayaa bishii ugu Dambaysey Dhaqaalaha soo Galaa dhaafay intii ay ku Heshiyeen kamuunka.\nMaxamed iyo Kamuunka Ayaa ku Heshiiyey hadii Mushaharkiisu uu Dhaafo 15.000 karoon oo u Dhiganta 1500 dolar bishii , In Qoyskiisu Raadsado Guri Private ah oo Ah Kuwa Shacabka ee Kiradiisu Qaaliga tahay kana Baxo Guriga Kamuunka ee kirada Jaban Waa Sida kamuunku Sheegayo,ee.\nBishan ayaa maxamed waxaa la Soo Xidhiidhay maamulka kamuunka Waxana loo Sheegay in u gaadhay Dhaqalahihii lagu Heshiiyey Sidaa Awgeed u baneeyo Guriga.\nInta ka Dib maxamed ayaa Kamuunka u Qoray Waraaq Cabasho ah oo u ku Dalbanayo in lagu eego il naxariis leh hadana ay tahay xili karoone oo aanu helayn guri kiro ah Sidoo kale Caruur yar yar u Wato Qabow Darana u Dhacayo.\nAskarta ayaa Albaabka ka gashay Qoyskii oo Xili Baraf badan Dhacayo ,,, Ka Soo Baxa Guriga iyo Maxaa Dhacay , Buuq Badan ka dib Askartii Waxay ku adkaysatay in la Soo Siiyey Amar Gurigana ay Xidhayaan.\nCiidanka Qaar ka Mid ah Ayaa Hooyada iyo aabaha Qoyska ka Codsaday inay u Raaci Karaan Guriga la Seexiyo Sakhraaminta dariiqyada laga Qaado ,, Qoyska Ayaana Diiday Dalabka oo Kaga Hadhay halkii.\nGabadh Deriska ah oo Cadaan Norweygi ah ayaana Facebook ku Qortay Qisada ku Dhacday Qoyska Waxaxana Share gareeyey Kumanaan Kun oo Qof.\nSheekadii Ayaana Baraha Bulshada Qabsatay Waxayna Dib ugu Soo Laabatay Maamulki oo la kulmay Cambaarayn Xoogan ,, Sheekada Ayaana Gaadhay heer maamulka laga Dalbado Is Casilaad Deg Deg Ah.\nGabadhii Sheekada Qortay Ayaa Shacabka Norway ka Dalbatay in Qoyska loo Uruuriyo 50,000 karoon taas oo ah Debaajiga Guriga ay kiraysan Doonaan.\nLaakin Lacagti Ayaa Saacad wax ka yar ka dib Dhaaftay Halkii Goal ku Ahaa Waxayna Sheegtay Inay ku Qasbanaatay inay u Bedesho Ilaa Boqolkun oo Karoon laba Saac Ka Dib Ayey Hadana Dhaaftay Halkii.\nIsagoo jimcihii Faqiir ahaa Ayuuna Sabtidii Taajir noqday Hada Maxamed Jamac iyo Maryan Xuseen Waxay Raadinayan Guri weyn oo iib ah ,, Kamuunkina Waxay Rabaan inay Guriga la soo iibiyan Si iyagu Xalka Qayb uga Noqdaan isagana Jeediyaan Indhaha Shacabkii Soo Doortay\nاللهم انصر المسلمين في كل مكان😢🤲\nNext articleCajisku Waxa U Lumiya Fursadda!\nKoox dhalinyara ah oo kufsi ka geestay Qeybo ka mid ah...


Su'aalaha Yusuf Garaad waa 'Cabsigelin & Niyad jabbin' | KEYDMEDIA ONLINE\nSu’aalaha Yusuf Garaad waa ‘Cabsigelin & Niyad jabbin’\nYusuf Garaad, Wariyihii hore ee BBC Somali, hadana ah Ergayga gaarka ah ee Geeska Africa ayaa wuxuu bartiisa Facebook ku qoray Qormo kooban oo uu uga hadlayo Banaanbaxa Jimcaha, asigoo dhaliilaya Banaanbaxa, hadaba Xaaji Maxamed Yaassiin ayaa u Jawaabaya Yusuf.\nMarka hore, waxaan salaamayaa walaalakay haddana ah saaxiibkay Md. Yussuf Garaad. Marka xigta, Gacaliye waxay ku fiicnaan lahayda adigoo *mansab u hayn* Dawladda uu hoggaamiyo Jaalle Farmaajo in aad soo bandhigto su'aalaha aad ka qabto *Banaanbaxa 19ka Feb. 2021*\nMarna ma filayn in aad istaagayso *Mawqif u muuqda* *taageero Ninkii ku bahdilay ee kaa casilay Wasiir Dibadeed, hadana kuu magacaabay Mansab cid fahmi kartaa jirin, maantana kuu magacaabay Guddi u Qiil raadinaya dooraasho macmil ah ee Jaalle Farmaajo, mar labaad lagu soo dooranayo..!*\nSu'aalaha aad soo bandhigtay waa wada *Cabsigelin iyo Niyad jabbin,* ujeedku yahay in Banaanbaxa la fashiliyo ama uusan noqon mid lagu *guulaysto..*\nShaki kuma jiro, in Mudaharaadyo badan ee adduunka ka dhacay suuragalisay isbedel loo baahnaa in Xukunka looga qaado *Kaligii Taliyeyaal Qaran dumis ah..*\nShaki kuma jiro, in Banaanbaxyo kale aan lagu guulaysan..\nShaki kumajiro, in banaanbax kasta Guusha ay ku xirantahay qaabka loo abaabulo, *Hoggaanka abaabulaya* iyo meesha uu ka dhacayo iyo Waqtiga uu dhacayo..\nShaki kumajiro, in Banaan baxa 19ka bisha uu yahay biloow we uusan ahayn dhammaad..\nShaki kumajiro, in banaan baxa soconayo inta Jaalle Farmaajo xukunka laga qaadayo..\nShaki kumajiro, in qaabka loo bedelay Jaalle Farmaajo aan lagarab dhigi Karin qaabkii xukunka looga riday Jaalle Siyaad..\nShaki kuma jiro, in Jaalle Farmaajo iyo Xertiisa ku jiraan *'Baitul Cankabuut"..*\nShaku kuma jiro, in Jaalle Farmaajo noqday waxaan marnaba filayn oo lagu *Hungoobay..*\nShaki kumajiro, in 4 sano Shacabka Muqdishu ku noolaayeen *Amni la'an, Gaajo, Walwal iyo dayac Cudurka Covit 19 iwm..*\nShaki kumajiro, in Dadka ku dhintay qaraxyada kala duwan 4tii sano ay ka dhigayso *Muqdishu Caasimada Dhiiga..*\nShaki kumajiro, in *dhaqaalihii danyarta* baaba'ay intii Jaale Farmaajo Dalka ku amartaagleenayey..\nShaki kuma jiro, in maalin waliba dad badan ku dhintaan dilal qorsheesan oo *Madax Jebis ah..*\nShaki kuma jiro, in *Dawladda Jaalle Farmaajo iyo Al Shabaab isku Milmeen..*\nShaki kumajiro, in Jaalle Farmaajo waqtigiisii ku dhamaystay dhiig u ku daadiyey *Gobol waliba* si uu mar labaad dalka ugu *Amar taagleeyo ..*\n*Qore: Xaaji Maxamed Yaassiin


Mechanical Engineering Archives - Somali Business Directory | Diiwaanka Ganacsiga in Mogadishu\nHome » Mogadishu » Mechanical Engineering in Mogadishu\nMechanical Engineering in Mogadishu\nMumtaz Engineering & General Services Company\n+25261-2-222668/+25261-8-834788 /+ 25261-7-526898\nWatnahaStreet isgooyskaTalex-Hodan , Mogadishu, Banaadir, Somalia\nOur services: Geophysical Survey. ( Sahankadhulka) Drilling boreholes. Water quality test and sanitary survey. ( ogaashahabiyaha in lacabikaroiyoinkale) Solar Water Pumps Digging shallow wells. Read more…\nIRI ENERGY COMPANY\n+252618373973, +252612222668, +252619634669\nWadnaha street-taleex-hodan , Mogadishu, Banaadir, Somalia\nActivities Solar off grid system Solar water pumping system Electrical layout designs House wiring for homes Electrical wiring for commercial buildings Electrical wiring for hospitals Rural electrification areas Consultation works of Solar system, Electrical and Mechanical Sectors Read more…\nAlami Construction Company\nHowlwadaag , Wadada Wadnaha , Isgoyska Bakaro , Howlwadaag , mogadishu\nDaryeel Shipping Agency\n+252-615133336 / 851120\nWadada maka al mukarama , Dabka , Hodan, Mogadishu, Banaadir, Somalia\n+252-612446644 / 615275972 / 615543334 / 615511170 / 615505398\nMakah Al Mukaramah Hodan, Mogadishu, Banaadir, Somalia\nUnited Moters: Soodejinta Iibinta kireynta Read more…


SEOReseller: Calaamadda Cad ee Madal SEO, Warbixinta, iyo Adeegyada Hay'adaha | Martech Zone\nSEOReseller: Calaamadda Cad ee SEO Platform, Warbixinta, iyo Adeegyada Hay'adaha\nAxad, Febraayo 14, 2021 Axad, Febraayo 14, 2021 Douglas Karr\nIn kasta oo wakaalado badan oo suuq-geynta suuq-geynta ahi ay diiradda saaraan oo keliya astaanta, naqshadeynta, iyo waayo-aragnimada macaamiisha, haddana mararka qaarkood way ka maqan yihiin ayna search engine (SEO). Taas macnaheedu maaha inaysan ku guuleysan karin macaamiishooda - badanaa way guuleystaan. Laakiin waxay ka dhigan tahay in soo noqoshadooda aysan inta badan la kulmin awooddeeda buuxda ee helitaanka ganacsi cusub.\nRaadintu kama duwana kanaal kasta oo kale maxaa yeelay isticmaalahu wuxuu si caadi ah u muujinayaa ujeedo iibsi. Xayeysiisyada kale iyo marinnada warbaahinta bulshada ayaa inta badan rajeynaya inay dhisaan wacyigelin iyagoo ku gaarsiinaya farriintaada horteeda rajada, makiinadaha raadinta badanaa waxay kuu keenaan rajada si ikhtiyaari ah.\nSEO waa diiradda koowaad ee adeegyada aan siiyo macaamiishayda si fiicanna waxaan ugu qabtay warshadaha. Si kastaba ha noqotee, waligey iskuma kala qaadin lataliye SEO ah maxaa yeelay wali waxaan aaminsanahay inay tahay heerka labaad ee dadaalada suuq geynta badankood. Waa inaad haysataa astaan cajaa'ib leh, fariin adag, naqshad layaableh, iyo khibrad macmiil oo fiicnayn… ka dibna adeegsadayaasha raadinta ayaa soo bixi doona. Shirkado badan oo SEO ah ayaa ku sameeya gadaal… wax-u-hagaajinta iyo helitaanka taraafikada, ka dibna ma awoodaan inay beddelaan taraafikadaas sababta oo ah ma haystaan khibrad suuq-geyn ah.\nCalaamadaha Cad ee Adeegyada SEO ee Hay'addaada\nSEORSeller waxay bixisaa xalka tan - calaamadda cad ee SEO, Warbixinta SEO, iyo Adeegyada SEO ee hay'addaada. Macaamiishaadu waxay helayaan xoogga aad u baahan tahay adigoon ku darin shaqaale cusub oo guriga dhexdiisa ah waxaadna siineysaa iyaga oo ku siinaya dhismaha iskuxirka socda, wacyigelinta barta internetka, adeegyada dhismaha xigashooyinka maxalliga ah, bogga SEO-ga ah, degel farsamo hagaajinta iyo warbixinnada SEO ee summadaysan.\nBixinta Adeegyada SEO ee Sumadaha Gaarka Loo Leeyahay Waxaa Ka Mid Ah:\nHantidhawrka SEO iyo Falanqaynta - Soo ogow fursadaha derajooyinka degdegga ah, talooyinka muhiimka ah, iyo awoodda darajooyinka websaydhka macaamiishaada.\nHantidhawrka iyo Falanqaynta SEO ee maxalliga ah - Soo ogow fursadaha derajooyinka maxalliga ah, talooyinka muhiimka ah, iyo awoodda darajooyinka websaydhada macaamiishaada.\nHantidhawrka iyo Falanqaynta Ecommerce SEO - Wada wadal badal badan oo ka dhigo in alaabadaadu ay si fiican uga sarreeyaan natiijooyinka raadinta la xidhiidha.\nCilmi-Keyword - baadhitaan keyword keyword iyo falanqeyn, talooyin loogu talagalay in lagu kordhiyo taraafikada.\ncontent abuurkii - Ku dhiirigeli dadka inay la wadaagaan nuqul kaqeyb qaadashada iyo qoraalada mareegaha markaad u fidiso macaamiishaada waxyaabahayaga kooxdayada\nKu-habboonaynta Bogga - Ku hagaaji qaybahaaga iyo waxyaabaha ku jira boggaaga si aad u sarreyso awoodeeda si aad u hesho oo aad uhesho si sax ah.\nDashboorrada Calaamadaha Cad - dashboardka dhabta ah ee ka warbixinaya SEO-ga ee muuqaalka dhammaystiran ee waxqabadka ololaha.\nWarbixinta Calaamadda Cad - Google Analytics, Google My Business, iyo Google Search Console, oo leh raadraacyo darajo isku dhafan iyo aaladaha warbixinta SEO si loo fududeeyo la xiriirka macaamiisha.\nDhise Soo Jeedin - Abuur soo jeedin ku habboon SEO-gaaga, Naqshadeynta Webka, Warbaahinta Bulshada, iyo rajada PPC. Ula soco dhamaan soo jeedimaha hal meel!\nMaamulka mashruuca - SEOReseller waxay shaqaalaysiisaa oo keliya shaqaalaha ugu fiican ee jecel waxa ay qabanayaan. U daa iyaga inay daryeelaan qorista iyo tababarida qof kasta oo kooxdaada ah.\nWakaaladda La-tashiga - Maamulahaaga mashruuca iyo shaqaalaheena ayaa kula shaqeyn doona si aad u guuleysato mashaariicda macaamiishaada. Ku hubaysan ilo iyo barnaamijkooda, waxaad awoodi doontaa inaad diirada saarto hal-abuurnimada iyo khibrada macmiilka.\nQiyaasta hawlahaaga adeegyo horay loo soo baakadeeyay oo SEO ah oo aad ku dari karto waxyaabaha ay bixiso hay'addaada isla markaana dabooli karto shaqada aad ugu baahan tahay macaamiisha. Looma baahna in la kireysto tayada guriga ama ka walwasho isku dheelitirka awoodda waxqabadka - Barnaamijyada SEO ee calaamadda cad ee SEOReseller ayaa ku siin doona kheyraad aad ku heli karto macaamiisha macaamiisha ah.\nSummadaha gaarka loo leeyahay ee xirmooyinka SEO-ga waxay ka bilaabmaan kaliya $ 250 US waxayna u socdaan si waafaqsan baahidaada. SEOReseller waxay kaloo bixisaa naqshadeynta websaydhka, maaraynta lacag-gujinta, warbaahinta bulshada, maaraynta sumcadda, iyo adeegyo kale.\nWaxbadan Ka Baro SEOReseller\nBixinta: Anigu waxaan ku xiran ahay SEORSeller.\nTags: hay'addaadeegyada seo contentganacsiga eocilmi-baarista muhiimka ahku habboonaynta boggamaaraynta ppccalaamadda gaarka ah seomaaraynta sumcadiibiyaha seoSEOwakaaladdamadal seoadeegyada seoqalabka seoiibiyahawarbaahinta bulshadacalaamadda cad cad\nTilmaame Lagu hagaajinayo Emailkaaga Furan, Guji-Dhexdhexaad, iyo Heerarka Beddelka\nMoat: Cabir Feejignaanta Macaamiisha Dhamaan Kanaallada, Aaladaha, iyo Isbaarooyinka


Ciidamada dowladda howlgalo dad lagu qabtay ka sameeyay Muqdisho | raascasayrmedia.com\n← Maraykanka oo sameeyay shucaac looga hortagayo burcad badeeda\nAgaasimihii wasaaradda garsoorka iyo cadaaladda Puntland oo lagu dilay Qarax ka dhacay Gaalkacyo →\nApril 16, 2011 · 2:15 pm\nCiidamada dowladda howlgalo dad lagu qabtay ka sameeyay Muqdisho\nMaamulka gobolka Banaadir ee dowladda KMG Soomaaliya ayaa faah faahin ka bixiyay howlgalo dad lagu qab qabtay oo ciidamada dowladda KMG Soomaaliya ay ka sameeyeen xaafado ka mid ah Magaalada Muqdisho.\nXoghaya guud ee Maamulka gobolka Banaadir ee dowladda KMG Soomaaliya C/kaafi Hillowle Cismaan oo u waramayay Idaacadda Shabelle ayaa waxaa uu ka warbixiyay howlgalo dad lagu qab qabtay oo ciidamada dowladda KMG Soomaaliya maalmihii lasoo dhaafay ay ka sameeyeen degmooyin ka tirsan goobaha ay Maamusho dowladda KMG Soomaaliya.\nC/kaafi Hilowlle waxaa uu sheegay in howlgaladaani ay ciidamada dowladda KMG ka sameeyeen degmooyinka ay Maamusho loogu talagalay in lagu xaqiijiyo amaanka degaanadaasi, waxaana uu shaaca ka qaaday in goobaha howlgalada ay ka sameeyeen Ciidamada dowladda ay ka mid yihiin degmooyinka Shangaani, Xamar-weyne, Xamar-jajab, Waaberi qeybo ka tirsan Hodan iyo waliba degmada Boondheere ee gobolka Banaadir.\nXoghayaha gobolka Banaadir aya waxaa uu tilmaamay in intii howlgaladaasi ay socdeen Ciidamada dowladda ay ku qab qabteen ilaa 14-ruux oo ay ku jiraan askar ka tirsan dowladda KMG Soomaaliya oo lagu eedeynayo inay ka dambeeyaan falalka amni daro ee ka dhaca deeganadaasi sida uu hadalka ku dhigay.\nC/kaafi Hillowle Cismaan Xoghaya guud ee Maamulka gobolka Banaadir ayaa waxaa uu intaasi raaciyay in degmooyinka ay gacanta ku hayso dowladda KMG Soomaaliya ay u sameeyeen guddi amniga ka shaqeeya oo wax ka qabta sugidda amaanka degmooyinkaasi.\nMaalmihii lasoo dhaafay ayaa degmooyinka ay Maamusho dowladda KMG Soomaaliya waxaa lagu arkayay Ciidamo ka tirsan dowladda oo baaritaano isdaba jooga ah ku samaynayay gaadiidka BL-ka iyo kuwa gaarka looleeyahay, iyagoo tilmaamay in arintasi ay tahay mid lagu xaqiijinayo amaanka guud ee degmooyinka ay gacanta ku hayso dowladda KMG Soomaaliya.


india vs england 2020-21 Archives - News To Live\nnewstolive - March 30, 2021 39 0 COMMENTS\nIn the third and closing ODI between India and England on Sunday in Pune, the guests appeared out of the sport at one level with the scorecard studying 200-7 chasing 330, however younger all-rounder Sam Curran performed a surprising knock that noticed him single-handedly drag England again...\nnewstolive - March 29, 2021 38 0 COMMENTS\nIND vs ENG: Shikhar Dhawan hits a shot in the course of the ODI sequence, on the MCA Stadium in Pune.© AFP India batsman Shikhar Dhawan mentioned that he loved his time within the ODI series in opposition to England and made essentially the most of his...\nnewstolive - March 29, 2021 30 0 COMMENTS\nIndia’s thrilling victory over England in the third and the final ODI to clinch the three-match sequence 2-1, despatched Twitter right into a frenzy as followers and cricketers flooded the micro-blogging website with their congratulatory messages. Team India head coach Ravi Shastri congratulated the gamers for registering one more...\nnewstolive - March 28, 2021 129 0 COMMENTS\nLive Updates of Today Match between India vs England from Maharashtra Cricket Association Stadium, Pune. Check commentary and full scoreboard of the match. Source link


Askarta Dowlada Federaalka Oo Darawal Ku Dilay Muqdisho. – Calamada.com\nAskarta Dowlada Federaalka Oo Darawal Ku Dilay Muqdisho.\ncalamada December 22, 2016 1 min read\nSaacadihii lasoo dhaafay askari ka tirsan dowlada Ridada federaalka waxa uu si bareer ah gudaha magaalada Muqdisho ee caasimada dalka SomaliÂ ugu toogtay ruux shacab ah oo ku sugnaay isgoyska KM4 ee degmada Hodan.\nRuuxa shacabka ee askariga ka tirsan maamulka Garguurte sida bareerka ah u dilay ayaa ka mid ahaa darawalada kaxeysa Mootada Bajaajta oo ah moota si aad ah looga isticmaala magaalada Muqdisho.\nAskariga ayaa darawalka Mootada weydiistay lacag baad ah balse darawalka ayaa diiday inuu lacagta bixiyo kadibna askariga ayaa dhowr xabadood ku furay darwalka taasi oo sababtay in isla goobta uu ku geeriyooda.\nDilkan waxa uu qeyb ka noqonayaa dhibaatooyinka joogtada ah ee Kufaarta Afrikaanta iyo maleeshiyaatka dowlada federaalka ku hayaan dadka shacabka ee ku dhaqan goobaha shisheeyaha kaga suganyihiin Konfurta iyo bartamaha dalka Somali.\nMaalmo ka hor ayeey aheed markii gaalada soo duushay ay si bareer ah duleedka degmada Qoryooley ee gobalka Shabeelada hoose ugu xasuuqeen tiro dad shacab ah oo gaari Hoomey la socday.\nPrevious: Dhageyso Darsiga 28-aad Ee Kitaabka Akhlaaqul Mujaahid.\nNext: Weerar Ka Dhacay Duleedka Magaalada Beledweyne.\nDHAGEYSO: Dersiga 26-aad Ee Xalaqaatka “Masaa’il ku saabsan Sowmka” Ka Faa’iidaysi wacan.\nDHAGEYSO: Dersiga 25-aad Ee Xalaqaatka “Masaa’il ku saabsan Sowmka” Ka Faa’iidaysi wacan.\nDHAGEYSO: Dersiga 24-aad Ee Xalaqaatka “Masaa’il ku saabsan Sowmka” Ka Faa’iidaysi wacan.\nDHAGEYSO: Dersiga 23-aad Ee Xalaqaatka “Masaa’il ku saabsan Sowmka” Ka Faa’iidaysi wacan.\nDHAGEYSO: Dersiga 22-aad Ee Xalaqaatka “Masaa’il ku saabsan Sowmka” Ka Faa’iidaysi wacan.\nDHAGEYSO: Dersiga 21-aad Ee Xalaqaatka “Masaa’il ku saabsan Sowmka” Ka Faa’iidaysi wacan.\nSawirro+Warbixinno: Mukhayam Cilmiyeed Loo Qabtay Ardayda Wilaayaadka.\nSawirro+Warbixin: Ceelbaraf iyo ciidamadii Burundi Xalqada 3aad.\nSawirro+Warbixin: Ceelbaraf iyo ciidamadii Burundi Xalqada 1aad.\nIsbitaalka Guud Ee Magaalada Ceelbuur Oo Dib Loo Furay [Sawirro].\nSawirrada Sida Looga Ciiday BuuloFulaay.\nDegmada Jilib oo Ciiddan Mahrajaan Cajiib ah Lagu Soo Bandhigay [SAWIRO]\nSawirro Fantasiyo Lagu Sa Gootinayo Ciida Oo Ka Dhacday Degmooyinka Ceelbuur Iyo Xiindheere.\nSawirro Fantasiyaha Ciida Iyo Degmada Tiyeeglow.


La Qabatinka Isticmaalka Internetka oo Lagu Bukoodo, Lagana Qaado Lafa-garaac iyo Hargab | Maankaab.com\nLa Qabatinka Isticmaalka Internetka oo Lagu Bukoodo, Lagana Qaado Lafa-garaac iyo Hargab\n30th August 2017 | Published by: maankaab\nQofka oo waqti aad u badan internetka isticmaalkiisa ku qaata waxa uu ku keena inuu qaado Hargab amma lafa garaac sida ay ka digeen dhakhaatiir arrintan cilmi-baadhis ku samaysay.\nDadka la qabatimay isticmaalka internetka waxa inta badan soo haleela xannuuno badan, sababtoo ah waxa hoos-u-dhac ku yimaada hab-dhiskodoa difaaca cudurrada.\nCilmi-badhayaal ka socday Jaamacada Swansea iyo Milan, ayaa rumaysan in dadka badsada amma la qabatima internetka isticmaalkiisa ay ku dhacaan xannuuno, isla markaana hab-dhiskooda difaacada cudurradu hood u dhaco.\nKhubaradan waxay sheegeen in dad dhex gal la’aanta iyo waqtiga aanu u helin inuu dibada u baxo ay keento in jidhkiisu jeermiska u sahlanaado, sababtoo ah daraasado hore waxay xaqiijiyeen in dadka in badan internetka ku dul qaata hurdo la’aan ku dhacdo, cunto xumo, isla markaana jimicsigu ku yaraado, aakhirkana uu noqdo qof balwadaha sigaar cabista iyo khamriga ku dheereeya.\nDaraasadan waxa ay intaa ku dartay in dabeecadaha internetka qofku kala kulmo ay dhaawac u geystaan hab-dhiskiisa difaaca, isla markaana uu u nuglaado xannuunada.\n“Waxa aanhelnay in saamaynta internetku caafimaadka ku leeyahay ay ku xidhan tahay inta uu qofku isticmaalo, tusaale ahaan haddii uu la qabatimo waxa uu ka qaada isku-buuq, hurdada ka tagta, kelinimana wuu dareema, aakhirkana caafimaadkiisa ayaa waxyeelooba,” ayuu yidhi Prof. Phil Read oo ka mid ah khubarada daraasadan samaysay.\nCilmi-baadhistan oo lagu qiimeeyey 500 qof oo da’doodu 18 ilaa 101 sannadood u dhaxayso, waxa lagu ogaaday in dadka aadka u isticmaala internetka ay la kulmaan xannuunada ay ka midka yihiin hargabka, lafa-garaaca amma duriga, marka loo eego kuw aaan iyagu aadka u isticmaalin.


Danjire Micheal Keating oo la kulmay RW Kheyre iyo guddoonka aqalka sare – idalenews.com\nDanjire Micheal Keating oo la kulmay RW Kheyre iyo guddoonka aqalka sare\nMuqdisho(INO) – Danjiraha Qaramada Madoobey ee Soomaaliya Micheal Keating ayaa maanta kulamo la qaatay ra’iisul wasaaraha cusub ee Soomaaliya iyo Guddoonka aqalka sare ee baarlamaanka Soomaaliya.\nDanjire Keating ayaa ugu horeyn ugu tagay xarunta madaxtooyada ra’iisul wasaare Kheyre, iyagoo ka wada hadlay arrimo badan oo ku aadan caqabadaha hor-taagan Ra’iisul Wasaaraha, sida wax ka qabashada xaalada abaareed iyo magacaabida Golaha Wasiirada.\nSidoo kale Danjire Keating ayaa booqday Xarunta cusub ee Aqalka sare, halkaasoo uu kula kulmay Guddoomiyaha Aqalka Sare Cabdi Xaashi Cabdullaahi, Guddoomiye kuxigeenka Aqalka Sare Abshir Axmed Bukhaari iyo Senatarada.\nKoonfur Galbeed Oo Wax Ka Qabanaysa Dhiibtooyinka Ka Jira Xabsiyada Baydhabo\nSawiro: Naadiga NBB Ee Baydhabo Oo Biyo Dhaamin Ka Sameeeyey 124 Tuulo iyo 5 Goobood Oo Ku Yaallo Baydhabo


“Siyaasadda Maraykanka Ee Afrika Kama Maaranto Somaliland”Michael Rubin | Hohad News\n“Siyaasadda Maraykanka Ee Afrika Kama Maaranto Somaliland”Michael Rubin\nMichael Rubin, oo ah aqoonyahan Maraykan ah oo madax ka ah machadka American Enterprise Institutute dhawaana socdaal ku yimid magaalada Hargeysa, ayaa dawladda Maraykanka ugu baaqay inay la shaqayso Somaliland.\nHALKAN KA AKHRISO QORAALKA OO UUSOO DHIGAY BARTA TWITTER\n“Should Puntland dispute freeze Somaliland autonomy?” (My latest for @AEIdeas and in response to points raise by @alihwarsame): http://www.aei.org/publication/should-puntland-dispute-freeze-somaliland-autonomy/ … @AEIfdp #Somaliland #Puntland #Somalia\n9:50 PM – Feb 22, 2019\nShould Puntland dispute freeze Somaliland autonomy? – AEI\nIf Warsame wants to make a legal case against Somaliland separatism, there is much room for discussion about whether promises and procedures were f